Biden akan dapatkan jawapan Xi tentang belon 'pengintip' China

Presiden Amerika Syarikat (AS) Joe Biden pada Khamis berkata beliau akan bercakap dengan rakan sejawatannya dari China Xi Jinping selepas Tentera Udara AS menembak jatuh apa yang dikatakan Washington sebagai belon pengintip China berteknologi tinggi awal bulan ini.
"Saya jangka akan bercakap dengan Presiden Xi dan... kita akan sampaikan perkara ini (belon)," kata Biden dalam ucapan awamnya sejak insiden itu pada 4 Februari.
Sambil menegaskan bahawa AS "tidak mencari Perang Dingin baharu," Biden berkata beliau "tidak akan memohon maaf atas penembakan belon itu."
"Kami akan sentiasa bertindak untuk melindungi kepentingan rakyat dan keselamatan rakyat Amerika," kata Biden.
AS berada dalam keadaan berjaga sejak belon putih besar dari China itu dikesan menjejaki beberapa tapak senjata nuklear rahsia sebelum ditembak jatuh berhampiran pantai timur.
Selepas kejadian itu, tentera AS melaraskan tetapan radar untuk mengesan objek yang lebih kecil dan segera menemui tiga lagi objek terbang yang tidak dikenali yang Biden arah tembak jatuh - satu di atas Alaska, satu lagi di Kanada dan yang ketiga di ruanb udara Tasik Huron di luar Michigan.
China berkata belon itu hanyalah kapal penyelidikan cuaca yang tersesat, tetapi pegawai AS mengatakan mereka mempunyai cukup bukti yang belon itu dihantar untuk mengintip.
Insiden itu telah mencetuskan keretakan diplomatik, dengan Setiausaha Negara Antony Blinken secara tiba-tiba membatalkan lawatan ke China. Beijing menuduh Washington bertindak keterlaluan dan mendakwa belon AS telah menceroboh masuk wilayah China, sesuatu yang dinafikan pentadbiran Biden.
Biden membuat perbezaan ketara antara belon Cina dan tiga objek yang ditembak jatuh itu.
"Kami belum tahu dengan tepat tiga objek itu," kata Biden.
Tambahnya, "ketika ini tiada apa yang menunjukkan ianya berkaitan dengan program belon pengintip China," manakala penilaian semasa perisikan AS mendakwa ianya "mungkin besar belon yang berkait dengan syarikat swasta" atau projek penyelidikan.
Bagaimanapun, "jika ada objek yang menimbulkan ancaman kepada keselamatan, keselamatan rakyat Amerika, saya akan arahkannya ditembak," kata Biden.


Hujan berterusan sejak semalam, Melaka, Selangor, Negeri Sembilan dilanda banjir

Hujan lebat yang berterusan sejak semalam menyebabkan beberapa kawasan rendah di beberapa negeri telah dinaiki air dan jumlah mangsa banjir yang dipindah ke pusat pemindahan sementara (PPS) terus mencatatkan peningkatan pagi ini.Melaka, Selangor dan Negeri Sembilan menjadi negeri terbaru yang dilanda banjir selain Kelantan, Pahang dan Terengganu.Di Kelantan, jumlah mangsa banjir di negeri itu terus menunjukkan peningkatan apabila seramai 798 mangsa daripada 170 keluarga dipindahkan ke PPS berbanding 735 mangsa daripada 156 keluarga, semalam.Pegawai Bahagian Pengurusan Bencana dan Operasi Angkatan Pertahanan Awam Malaysia (APM) Negeri Kelantan Mohd Hanif Omar berkata 11 PPS dibuka iaitu tujuh di Kuala Krai, dua di Gua Musang dan masing-masing satu di Jeli dan Tanah Merah.Sementara itu, Jabatan Pengairan dan Saliran melalui portal https://publicinfobanjir.water.gov.my melaporkan tiga sungai utama di Kelantan berada pada paras bahaya iaitu Sungai Golok di Kampung Jenob, Tanah Merah merekodkan bacaan 24.36 meter (m), Sungai Kelantan di Kampung Jenob, Tanah Merah (24.62 m) dan Sungai Kelantan di Kuala Krai (25.51 m).Di Pahang, bilangan mangsa banjir turut meningkat apabila sembilan PPS dibuka awal pagi tadi menjadikan jumlah keseluruhan PPS yang beroperasi sebanyak 25 bagi menempatkan 513 mangsa daripada 137 keluarga di daerah Maran dan Raub.Menurut Aplikasi Info Bencana Jabatan Kebajikan Masyarakat kesemua PPS yang baru dibuka terletak di daerah Raub iaitu Masjid Kampung Kuala Semantan, Pusat Kegiatan Wanita Batu Malim, Sekolah Kebangsaan Tersang dan Masjid Baru Kampung Ajai.Selain itu, Balai Raya Kampung Ria dan Dewan Dato Seriwa Dong, Masjid Kuala Temau, Balai Umno Kampung Batu Talam dan Dewan Serbaguna Kampung Pia turut dibuka awal pagi ini.Di Terengganu pula, jumlah mangsa banjir kekal tidak berubah dengan 66 mangsa daripada 14 keluarga masih berada di dua PPS pagi ini.Jabatan pengairan dan saliran melalui portal https://publicinfobanjir.water.gov.my pula melaporkan hanya satu sungai telah melepasi paras bahaya iaitu Sungai Dungun di Pasir Raja yang merekodkan bacaan setinggi 37.97 meter (m) berbanding paras bahaya 37.5 m.Sementara itu, Pengarah Bomba Selangor Norazam Khamis memaklumkan seramai 1,011 mangsa banjir di kawasan Telok Gong, Klang dipindahkan ke tiga PPS iaitu di Sekolah Kebangsaan Telok Gong, Masjid Al-Islah dan Masjid Al-Ubudia.Selain itu, operasi memindah dan menyelamatkan mangsa banjir juga melibatkan kawasan di daerah Kapar, Banting, Pelabuhan Klang, Andalas, Pulau Indah dan Sepang membabitkan jumlah mangsa seramai kira-kira 64 orang termasuk dua keluarga yang kemudian dipindahkan ke PPS berhampiran.Di Negeri Sembilan, tiga PPS dibuka setakat pagi ini iaitu Balai Raya Jimah Lama dan Balai Raya Permatang Pasir, Port Dickson serta Surau Keru Hilir, Tampin bagi menempatkan 107 mangsa membabitkan 36 keluarga.Penolong Pengarah Bahagian Operasi Jabatan Bomba dan Penyelamat Malaysia (JBPM) Negeri Sembilan Ahmad Mukhlis Mokhtar berkata sebanyak 21 lokasi dilanda banjir antaranya Kampung Jimah Lama, Batu 6 Kampung Keru dan Darul Widad Linggi.Dalam pada itu, Pengarah APM Negeri Sembilan Mohd Syukri Madnor berkata Jalan Sendayan menuju Kampung Jimah Lama, Port Dickson ditutup kepada kenderaan awam berikutan berlaku tanah runtuh sejak awal pagi tadi akibat banjir dan pengguna dinasihatkan menggunakan laluan alternatif melalui lebuh raya.Di Melaka, sebuah PPS dibuka di Alor Gajah selepas kawasan tersebut dinaiki air susulan hujan lebat yang melanda daerah itu sejak 3 petang semalam.Pengarah Angkatan Pertahanan Awam Melaka Cuthbert John Martin berkata PPS di Sekolah Kebangsaan (SK) Durian Tunggal itu kini menempatkan 40 mangsa daripada 11 keluarga yang terjejas.


Shafee nafi Najib terima layanan istimewa di penjara

Peguam Najib Razak, Muhammad Shafee Abdullah menafikan dakwaan pihak-pihak yang mengatakan bekas perdana menteri yang sedang menjalani hukuman penjara itu menerima layanan istimewa disebabkan keadaan kesihatannya.
Ketika ditemui media di Kompleks Mahkamah Kuala Lumpur semasa mahkamah berhenti rehat ketika perbicaraan kes rasuah RM2.2 bilion Najib melibatkan 1Malaysia Development Bhd; Shafee berkata anak guamnya itu menerima layanan yang sama seperti banduan lain.
Peguam itu turut menolak dakwaan sesetengah pihak yang mengatakan Najib diberikan bilik kelas pertama di Hospital Kuala Lumpur (HKL) atau Hospital Rehabilitasi Cheras (HRC), dan berkata beliau yang telah melawat anak guamnya itu semasa dirawat di hospital berkenaan mendapati bilik yang diberikan adalah bilik standard sahaja.
“Tidak, (dakwaan itu) bohong semata-mata, langsung tidak berasas, ia adalah bilik standard bagi pesakit dalam kalangan banduan yang memerlukan rawatan sedemikian, itu (bilik) yang diberikan kepada dia (Najib), saya sendiri melihatnya.
"Jadi apa yang layanan istimewanya? Saya tidak faham. Tak ada (istimewanya),” katanya.
“Tak ada. Mungkin dari segi makanannya, disebabkan ulser, ya, mereka tidak boleh berikan dia makanan yang pedas, tidak boleh berikan makanan berminyak,” tambahnya.
Ditanya sekiranya Najib mendapat makanan dari luar (penjara), Shafee berkata keluarga Najib sendiri tidak dibenarkan membekalkan makanan kepada Najib kerana dietnya perlu dipantau, disebabkan keadaan kesihatannya.
Beliau berkata tekanan darah Najib masih tinggi, dan pihak berkuasa penjara sedang memantau dietnya.
Pada 21 September lepas, Jabatan Penjara mengesahkan Najib dimasukkan ke HRC untuk rawatan susulan, dan akan kembali ke Penjara Kajang bagi menjalani hukuman sebaik sahaja dia selesai dengan rawatannya.
Najib, 69, dimasukkan ke Penjara Kajang pada 23 Ogos lepas setelah Mahkamah Persekutuan mengekalkan hukuman penjara 12 tahun dan denda RM210 juta terhadapnya kerana menyalahgunakan dana SRC International Sdn Bhd berjumlah RM42 juta.


Banjir Pakistan ragut 1,325 nyawa

Angka korban akibat banjir di Pakistan mencecah 1,325, dengan 11 lagi kematian direkodkan dalam tempoh 24 jam lalu, menurut agensi bencana negara itu pada Isnin.
Kesemua 11 mangsa yang terkorban berasal dari wilayah selatan Sindh, dengan kejadian banjir terbaharu menenggelamkan lebih banyak kawasan dalam tempoh 48 jam, lapor Agensi Anadolu.
Sejak 14 Jun, seramai 289 orang maut di Khyber Pakhtunkhwa, diikuti 260 terkorban di Balochistan, manakala 189 orang maut di wilayah timur laut Punjab, menurut Pihak Berkuasa Pengurusan Bencana Negara (NDMA).
Seramai 12,703 orang dilaporkan cedera akibat hujan dan banjir melanda seluruh negara sejak 14 Jun.
Beribu-ribu lagi mangsa banjir telah dipindahkan dari pelbagai kawasan di daerah Jamshoro dan Dadu di Sindh.
Rakaman oleh stesen penyiaran tempatan memaparkan rumah, masjid, sekolah, dan bangunan lain ditenggelami banjir lumpur.
Perkhidmatan kereta api di kawasan dilanda banjir dan seluruh negara dihentikan selama 10 hari lagi kerana banjir telah menenggelamkan beberapa kawasan landasan kereta api.
Lebuhraya Indus utama juga masih ditenggelami air di kebanyakan tempat, dengan ratusan kenderaan beratur menunggu jalan dibuka semula.
Berpuluh ribu penduduk masih terkandas di berpuluh-puluh kawasan yang dilanda banjir di saat pesawat angkatan tentera terus membantu membawa mereka yang terperangkap di wilayah Sindh, Punjab dan Balochistan.
Beratus-ratus ribu mangsa banjir turut bergelut dengan wabak besar-besaran seperti penyakit bawaan air, penyakit mata dan kulit, hingga mencetuskan kebimbangan lebih banyak mangsa yang terkorban kerana sistem penjagaan kesihatan negara sedang bergelut merawat pelbagai penyakit di keempat-empat wilayah.
Terpaksa bersesak dalam khemah dan sekolah, beribu-ribu mangsa  terdedah kepada cirit-birit, gastrousus, denggi, malaria dan penyakit lain akibat air yang tercemar dan tahap kebersihan yang rendah.
Banjir dicetuskan oleh hujan lebat telah menenggelamkan satu pertiga negara itu, mendorong kerajaan memohon bantuan antarabangsa.


Kes harian lepasi 2,700 jangkitan, 1 lagi terkorban

2,796 kes baru Covid-19 direkodkan hari ini menjadikan jumlah keseluruhan sebanyak 4,549,847 kes.Sebanyak 2,503 pesakit turut dilaporkan sembuh, menjadikan jumlah keseluruhan kes sembuh sebanyak 4,486,787.Ketika ini, 27,318 kes aktif direkodkan, dengan 26,253 atau 96.1% daripadanya sedang menjalani kuarantin kendiri.Dalam pada itu, 18 (0.1%) kes kini berada di pusat kuarantin sementara 1,009 (3.7%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 38 kes dan 21 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 62.3% dengan kes Covid-19 merangkumi 8.7%.Satu kes kematian dilaporkan menjadikan kes keseluruhan kematian adalah sebanyak 35,742 orang.


Umno siap siaga jentera, bincang calon hadapi PRU15

Umno mula meningkatkan kesiapsiagaan menghadapi pilihan raya, mengatakan perbincangan mengenai calon yang akan bertanding pada Pilihan Raya Umum ke-15 (PRU15) bakal dimulakan dalam masa beberapa hari lagi, mencetuskan spekulasi Perdana Menteri Ismail Sabri Yaakob tidak mempunyai pilihan selain mematuhi arahan daripada pimpinan tertinggi parti supaya mengumumkan pembubaran Parlimen walaupun mendapat bantahan keras daripada parti-parti dalam kerajaan pimpinannya.
Presiden Umno Ahmad Zahid Hamidi berkata pemilihan calon-calon akan ditentukan oleh pucuk pimpinan parti berdasarkan kriteria kebolehmenangan, kebolehterimaan dan disenangi orang ramai.
“Pengerusi perhubungan negeri akan mengemukakan nama calon-calon kepada top five Umno untuk perbincangan dan rundingan,” katanya pada sidang media selepas pertemuan dengan lebih 700 perwakilan bahagian Umno di Kuala Lumpur hari ini.
“Perbincangan akan dimulakan Isnin depan,” tambahnya.
Dalam pada itu, beliau berkata Gabungan Rakyat Sabah (GRS) juga komited untuk menyokong calon Barisan Nasional (BN).
Mengenai kerjasama dengan PAS bagi menghadapi PRU15, Zahid berkata parti Islam itu perlu memutuskan hubungan dengan Perikatan Nasional (PN) bagi meneruskan kerjasama dengan Umno.
Beliau juga berkata PAS akan dibenarkan menggunakan logo sendiri sekiranya parti itu memutuskan untuk bekerjasama dalam pilihan raya.
Ketika ini, PAS dilihat tidak sekata dengan dengan Umno mengenai tarikh PRU15, di mana parti utama BN itu terus mendesak supaya ia diadakan tahun ini.
Sementara PAS pula berulang kali bertegas menentang PRU15 diadakan pada musim banjir disebabkan peralihan monsun bermula pada Oktober.
Pandangan PAS turut dikongsi bersama Muhyiddin Yassin yang merupakan pengerusi PN.


Inflasi di Malaysia, Ismail tak layan desakan adakan PRU lebih awal

Perdana Menteri Ismail Sabri Yaakob tidak melayan desakan supaya pilihan raya umum diadakan lebih awal, memetik isu kenaikan harga barang dan kos sara hidup, lapor agensi berita Nikkei hari ini.Walaupun pilihan raya dijangka diadakan pada 2023, namun Ismail berdepan tekanan daripada pemimpin Umno supaya membubarkan Parlimen lebih awal ekoran sambutan baik terhadap parti itu dalam beberapa pilihan raya negeri (PRN) yang diadakan baru-baru ini.Ismail memberitahu Nikkei dalam satu wawancara bahawa beliau akan menunggu “masa yang sesuai” bagi memberi laluan pilihan raya diadakan, memandangkan tekanan inflasi yang dihadapi Malaysia akibat konflik peperangan di Ukraine.“Kami kini menghadapi tempoh inflasi yang meningkat menyaksikan harga barangan melambung… adakah anda fikir ini masa yang sesuai?” Ismail dipetik Nikkei sebagai berkata.Bank Negara Malaysia menjangkakan inflasi secara purata antara 2.2% dan 3.2% bagi tahun ini, di mana kos makanan meningkat 4.1% pada April. Awal bulan ini, bank pusat mitu juga turut menaikkan kadar faedah utamanya bagi mengurangkan tekanan inflasi.Kerajaan memperkenalkan beberapa langkah kawalan harga, namun kos subsidi membebankan perbelanjaannya.Ismail turut berkata bahawa kerajaan sedang mempertimbangkan untuk memperkenalkan semula cukai barangan dan perkhidmatan (GST).Pada 2015, pentadbiran Umno di bawah pimpinan Najib Razak melaksanakan GST. Bagaimanapun, selepas tiga tahun ia dilaksanakan, pentadbiran kerajaan Pakatan Harapan pimpinan Dr Mahathir Mohamad memansuhkan sistem cukai tersebut selepas berjaya menumbangkan Umno pada Pilihan Raya Umum ke-14, di mana rata-rata pengundi mengatakan kadar 6% GST menyebabkan peningkatan kos.Ismail berkata kerajaan menyedari bahawa pelaksanaan GST bukan tindakan popular, namun ia tidak mempunyai banyak pilihan lain, mengatakan kerajaan kehilangan pendapatan sebanyak RM20 bilion (AS$4.57 bilion) setahun selepas cukai itu dimansuhkan.Menurutnya, kerajaan akan menyasarkan kadar GST yang tidak membebankan rakyat, namun kadarnya juga tidak begitu rendah sehingga “mengagalkan matlamat untuk mengembangkan hasil cukai”.Bagi 2022, kerajaan dijangka membelanjakan RM28 bilion untuk subsidi bahan api, lebih dua kali ganda berbanding RM11 bilion yang dibelanjakan tahun lalu.Kerajaan juga turut menanggung subsidi lain seperti minyak masak, gula dan tepung.


Saya tak pernah arah ambil tindakan terhadap sesiapa, kata Anwar

Perdana Menteri Anwar Ibrahim menegaskan beliau tidak pernah mengeluarkan sebarang arahan supaya tindakan diambil terhadap mana-mana pihak tertentu sejak memegang jawatan itu.
Beliau berkata sebaliknya arahan adalah supaya tindakan diambil terhadap semua yang terkait dengan sebarang masalah.
"Saya tak pernah arah ambil tindakan kepada sesiapa. Saya arah tindakan kepada semua yang terkait dengan permasalahan.
“Ini saya sebut kerana saya mahu keluarga penjawat awam ini yakin bahawa pimpinan berada di landasan yang betul dan supaya boleh bekerja dengan penuh semangat," katanya.
Beliau berkata demikian ketika berucap pada Majlis Amanat Khas Kepada Penjawat Awam Negeri Kelantan di Dewan Besar Balai Islam Lundang, di Kota Bharu semalam.
Turut hadir Menteri Besar Ahmad Yakob, Ketua Pengarah Perkhidmatan Awam Zulkapli Mohamed, Ketua Pengarah Unit Penyelarasan Pelaksanaan (ICU) Jabatan Perdana Menteri Wan Ahmad Dahlan Abdul Aziz dan Setiausaha Kerajaan Negeri Kelantan Nazran Muhammad.
Mengulas lanjut, Anwar juga mahu sikap gelojoh apabila memegang jawatan tidak lagi diulangi.
"Tidak boleh mengulangi sikap gelojoh yang bila pegang jawatan pastikan anak pinak, keluarga dan kroni kaya raya tanpa ikut peraturan, memberi atau mengambil kontrak sesuka hati dan bila kena siasat dakwa ini semua tindakan politik.
"Saya tidak ada di sini untuk pegang jawatan dan balas dendam, hina orang dan dakwa, serta menghukum… bukan kerja saya. Arahan saya jelas dan ingat semua penjawat awam negeri dan persekutuan di mana-mana peringkat sekalipun urus negeri dengan amanah dan baik,” katanya.
Anwar berkata arahan beliau kepada badan-badan lain juga jelas supaya tindakan diambil tidak mengira pangkat dan darjat.
"Arahan saya kepada Lembaga Hasil Dalam Negeri (LHDN), Suruhanjaya Pencegahan Rasuah Malaysia (SPRM), Polis Diraja Malaysia (PDRM) dan Bank Negara Malaysia (BNM) dan semua penguat kuasa lain jalankan tanggungjawab dengan tegas dan berani, tidak kira pangkat dan darjat,” katanya.


Berapakah kos subsidi upah yang menyelamatkan pekerjaan ketika pandemik?

Program subsidi upah kerajaan yang merupakan sebahagian daripada pakej menyelamatkan perniagaan akibat perlaksanaan perintah kawalan pergerakan (PKP) awal tahun lalu mungkin perlu dibayar pada harga tinggi.Program yang menelan belanja berbilion-bilion ringgit itu dilaksanakan pada April lalu dan berakhir bulan lepas.Dianggarkan untuk program yang meliputi 21 juta rakyat Malaysia bekerja jika diberikan RM1,000 setiap seorang akan menelan belanja 21 bilion setiap bulan atau RM252 bilion setiap tahun.“Itu adalah keseluruhan belanjawan kerajaan,” kata Azrul Khalid dari Gelen Centre, sebuah organisasi penyelidikan yang fokus kepada kesihatan awam.Fasa kedua bantuan menelan belanja RM2.4 bilion, turut diberi dalam bentuk subsidi upah bagi membantu syarikat dan perniagaan terjejas akibat pandemik itu, yang mencatatkan peningkatan kes beberapa hari kebelakangan ini.Menteri Kewangan Tengku Zafrul Tengku Aziz. Gambar: BernamaMenteri Kewangan Tengku Zafrul Aziz baru-baru ini berkata program subsidi itu akan dilanjutkan sehingga Mei tahun depan.Namun, bantuan tunai langsung yang sudah diberikan di bawah bantuan sara hidup (BSH) atau sebelum ini dikenali sebagai BR1M, menyebabkan terdapat kebimbangan rakyat akan terus menagih bantuan tambahan.Dua sektor yang paling teruk terkesan akibat PKP, adalah peruncitan dan perhotelan. Pra-sekolah dan tadika swasta turut menerima kesan yang sama.Bepuluh-puluh ribu pekerja di syarikat kecil dan sederhana terpaksa dipotong gaji dan diberhentikan kerja.Pemberian subsidi upah bertujuan untuk mengurangkan kesan tersebut.Di bawah program ini, mereka yang berpendapatan kurang daripada RM4,000 sebulan layak menerima subsidi antara RM600 hingga RM1,200 mengikut saiz perusahaan, asalkan pihak majikan dapat membuktikan kerugian pendapatan dan memberi jaminan tiada kakitangan diberhentikan kerja.Langkah itu berjaya menyelamatkan lebih daripada dua juta pekerjaan, serta meminimumkan kadar pengganguran global.Namun, ia tidak terlepas daripada disalahgunakan.Seorang pemilik syarikat baru-baru ini ditahan selepas memberi maklumat palsu ketika melakukan tuntutan subsidi upah daripada Pertubuhan Keselamatan Sosial (Perkeso).Beliau didakwa memperoleh lebih daripada RM400,000 sebulan, meskipun syarikatnya tidak mengalami sebarang kerugian.Tetapi persoalan yang lebih besar sama ada syarikat memilih untuk mengurangkan kos dengan memberhentikan pekerja, atau memilih subsidi upah dan mengekalkan kakitangannya.Ahli ekonomi Lau Zheng Zhou, bersetuju pemberian subsidi upah membantu menurunkan kadar pengangguran.“Pilihan untuk tidak meneruskan subsidi upah hanya akan meningkatkan kadar pengangguran yang akan merugikan masyarakat kerana perbelanjaan akan menurun dan akhirnya akan memberi kesan kepada perniagaan lain serta menyebabkan kutipan cukai rendah,” kata Lau yang merupakan penyelidik di Institut Demokrasi dan Hal Ehwal Ekonomi (IDEAS) kepada MalaysiaNow.Namun, beliau memberi amaran mengekalkan pekerja untuk masa panjang dengan subsidi upah akan membebankan kerajaan dalam jangka masa pendek, jika ia bermaksud pekerja yang tidak memberikan nilai tambah.“Program itu perlu dirancang dengan cara melatih semula kemahiran dan melibatkan pengambilan pekerja muda serta wanita.”Pengkritik turut memberi amaran perniagaan yang terbiasa menerima bantuan kerajaan akan merasa selesa, dan gagal berdaya saing dalam perniagaan digital, satu sektor yang meledak ketika PKP.Walaupun ramai yang berjaya dengan penjualan dalam talian, tetapi bukan semua melihat platform e-dagang praktikal secara total.Isu lain yang berbangkit adalah trend syarikat mengabaikan graduan baru dan pekerja yang tidak berpengalaman.Lau berkata ada sesetengah perniagaan berpandangan lebih mudah membayar upah tinggi seorang pekerja berpengalaman, dan menyedari pekerja baru lebih cenderung berhenti selepas memperoleh kemahiran.


Tiada arahan tutup operasi tapak perkhemahan di Selangor, kata MB

Kerajaan Selangor setakat ini tidak mengeluarkan sebarang arahan penutupan operasi di tapak-tapak perkhemahan di negeri itu susulan tragedi tanah runtuh di tapak perkhemahan Father's Organic Farm di Batang Kali pada 16 Disember lepas.
Menteri Besar Amirudin Shari berkata kerajaan negeri tidak perlu membuat keputusan yang panik dan tergesa-gesa, namun pihaknya kini sedang menggariskan beberapa panduan di tapak-tapak perkhemahan di negeri itu.
“Langkah-langkah akan kita ambil dan teliti kerana sebelum ini memang mereka tidak memerlukan sebarang perlesenan, jadi kita kena semak balik. Bukan ke tahap itu (tutup tapak perkhemahan), sudah pasti kejadian ini berlaku amat menggemparkan.
“Kita kena bertindak dan melihat secara menyeluruh, kita tidak boleh buat satu keputusan yang panik dan tergesa-gesa sebab ia bukan berlaku tiap tahun, maknanya berlaku sekali sekala sebab itu saya perlukan laporan,” katanya kepada pemberita selepas majlis "Capacity Building" Gerak Gempur SPM 2022, di Shah Alam semalam.
Beliau berkata pihaknya masih menunggu laporan penuh daripada Jabatan Mineral dan Geosains (JMG) mengenai insiden terbabit, namun laporan awal yang diperoleh daripada pihak JMG dan bomba menyatakan bahawa kejadian itu disebabkan pergerakan air dalam tanah dari kawasan tebing tinggi ke bawah.
“Kerja-kerja tanah memang tidak ada apa-apa aktiviti kecuali di bawah, di bawah itu pun tanah hak milik persendirian dan jauh dari cerun terbabit serta runtuhan itu berlaku akibat aliran dan sebagainya,” katanya.
Sementara itu, pemilik tapak perkhemahan Sea of Cloud K.P Chong berkata bagi menjaga keselamatan pengunjung, pihaknya sentiasa melakukan pemantauan di sekitar kawasan miliknya yang terletak di Hulu Langat.
"Kita selalu melakukan pemeriksaan keadaan tanah di kawasan ini dan semasa musim hujan kita tidak membuka tapak perkhemahan ini kepada orang luar sebagai langkah keselamatan," katanya ketika dihubungi Bernama.
Chong berkata Sea of Cloud yang juga sebuah dusun durian hanya menerima kira-kira 40 ke 50 pelanggan pada satu-satu masa selain pihaknya masih menutup operasi tapak perkhemahan itu sebagai langkah berjaga-jaga sehingga keadaan cuaca kembali baik susulan tragedi di tapak perkhemahan Father's Organic Farm.
Tragedi kira-kira pukul 2.30 pagi di tapak perkhemahan itu membabitkan 92 mangsa, dengan 61 daripadanya terselamat manakala 31 lagi terkorban, selepas berlaku runtuhan tanah sehingga menimbus kawasan perkhemahan.


Pertumbuhan ekonomi dijangka terus meningkat pada suku kedua, ketiga, kata Azmin

Pertumbuhan ekonomi Malaysia dijangka terus meningkat pada suku kedua dan ketiga tahun ini, didorong oleh usaha berterusan kerajaan untuk menarik pelaburan asing selain kejayaan program vaksinasi Covid-19.Menteri Kanan Perdagangan Antarabangsa dan Industri Mohamed Azmin Ali berkata pertumbuhan sebanyak 5% yang dicapai pada suku pertama tahun ini, turut menjadi petunjuk bahawa prestasi ekonomi negara akan terus bertambah baik.“Ini ekoran daripada dasar-dasar dan program yang telah dimulakan oleh (bekas perdana menteri) Muhyiddin Yassin untuk memastikan program vaksinasi Covid-19 negara dapat disegerakan. Malah, kini lebih daripada 98.5% populasi dewasa telah mendapat suntikan dan seterusnya membolehkan sempadan negara dibuka.“Susulan itu, permintaan luaran semakin meningkat dan syarikat-syarikat tempatan termasuk perusahaan kecil dan sederhana perlu meningkatkan produktiviti untuk memenuhi permintaan itu,” katanya kepada pemberita semalam.Terdahulu, Azmin yang juga ahli Majlis Pimpinan Tertinggi Bersatu, mengadakan pertemuan tertutup dengan kepimpinan Bersatu Kedah.Mengulas selanjutnya, beliau berkata pihaknya berserta Lembaga Pembangunan Pelaburan Malaysia (Mida) dan Perbadanan Pembangunan Perdagangan Luar Malaysia (Matrade) akan terus berusaha menarik lebih banyak pelaburan yang dapat mewujudkan peluang-peluang pekerjaan berkualiti untuk tenaga kerja tempatan.Kerajaan juga akan terus memastikan situasi dan ekosistem perniagaan di negara ini kekal diyakini oleh para pelabur, katanya.Beliau juga optimis bahawa ekonomi negara kini di landasan tepat untuk pulih daripada kesan pandemik Covid-19 dan kerajaan memerlukan sedikit masa dalam memastikan semua program pemulihan berjalan lancar.Atas alasan itu, beliau menolak sebarang gesaan untuk mengadakan Pilihan Raya Umum ke-15 dalam masa terdekat ini.“Kita harus meletakkan kepentingan ekonomi negara, rakyat sebagai keutamaan dalam memastikan Malaysia terus memacu satu pertumbuhan yang lestari untuk masa-masa akan datang,” katanya.


Kerajaan akan dapatkan maklumat terperinci FGV, kata menteri

Kementerian Sumber Manusia akan mendapatkan maklumat terperinci berhubung dakwaan penggunaan buruh paksa oleh syarikat perladangan FGV Holdings Berhad dalam pengeluaran produknya.Menterinya, M Saravanan berkata siasatan akan dibuat secara menyeluruh sebelum tindakan seterusnya diambil.“Sabar, (untuk kes ini) banyak pihak yang terlibat, ia terlalu awal. Saya perlu memeriksa apa yang berlaku,” katanya kepada pemberita selepas menghadiri program bersama rakyat di Menara Manikavasagam di Kuala Lumpur, hari ini.Amerika Syarikat dilapor mengharamkan import minyak sawit keluaran FGV susulan dakwaan penindasan pekerja.Jabatan Kastam dan Perlindungan Sempadan (CBP) AS mengumumkan pada lewat Rabu bahawa pihaknya mengharamkan minyak sawit daripada FGV, antara pengeluar utama komoditi berkenaan di Malaysia, selepas siasatan selama setahun.Jurucakap CBP Brenda Smith dilaporkan berkata siasatan mendapati terdapat petunjuk pekerja ditindas secara fizikal dan seksual, ditakut-takutkan dan gaji mereka ditahan, di samping dakwaan penggunaan tenaga buruh kanak-kanak.Sementara itu, Saravanan berkata beliau juga menerima maklumat sebuah lagi syarikat besar di negara ini bakal dikenakan tindakan sama oleh AS.


Korban gempa bumi di Sichuan lepasi 80 orang

Angka korban akibat gempa bumi yang melanda wilayah Sichuan di barat daya China telah mencecah 82 orang manakala lebih 270 orang lagi cedera, lapor Sputnik, memetik China Central Television (CCTV) pada Khamis.
Pusat Rangkaian Gempa Bumi China merekodkan gempa bumi berukuran 6.8 pada skala Richter pada Isnin.
Gempa bumi itu telah memusnahkan rangkaian elektrik dan merosakkan beberapa kediaman serta infrastruktur.
Pihak berkuasa tempatan telah memindahkan lebih 10,600 penduduk dari kawasan terjejas. Operasi mencari dan menyelamat masih diteruskan.
Wilayah Sichuan antara wilayah paling kerap dilanda gempa bumi di China.
Pada Mei 2008, gempa bumi berukuran 8.2 pada skala Richter melanda kawasan terbabit hingga menyebabkan 87,150 orang terkorban atau hilang, manakala 374,000 lagi cedera dan berjuta-juta lagi hilang tempat tinggal.
Kerosakan infrastruktur dianggarkan melebihi 1 trilion yuan (AS$144 bilion).


Kes harian meningkat lepasi 3,300 jangkitan, 8 lagi terkorban

3,321 kes baru Covid-19 direkodkan hari ini menjadikan jumlah keseluruhan sebanyak 4,467,061 kes.Sebanyak 1,416 pesakit turut dilaporkan sembuh, menjadikan jumlah keseluruhan kes sembuh sebanyak 4,406,613.Ketika ini, 24,850 kes aktif direkodkan, dengan 23,385 atau 94.1% daripadanya sedang menjalani kuarantin kendiri.Dalam pada itu, 33 (0.1%) kes kini berada di pusat kuarantin sementara 1,373 (5.5%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 59 kes dan 34 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 55% dengan kes Covid-19 merangkumi 8%.Lapan lagi korban dilaporkan termasuk tiga kes kematian sebelum tiba di hospital menjadikan kes keseluruhan kematian adalah sebanyak 35,598 orang.


1.4 juta penduduk dewasa Kanada alami simptom 'long Covid'

Kira-kira 1.4 juta golongan dewasa di Kanada dilaporkan mengalami simptom Covid-19 berpanjangan, memetik Statistik Kanada pada Isnin.
Kebanyakan mereka mengalami simptom sekurang-kurangnya tiga bulan selepas dijangkiti virus berkenaan, lapor Xinhua.
Menurut agensi statistik kebangsaan itu, dari segi peratusan kaum wanita didapati lebih ramai mengalami simptom Covid-19 berpanjangan berbanding lelaki.
Paling ramai didapati mengalami simptom keletihan diikuti batuk, sesak nafas dan brain fog.


Jangkitan harian catat 184 kes, 2 lagi terkorban

Sejumlah 184 kes baru Covid-19 direkodkan semalam menjadikan jumlah keseluruhan sebanyak 5,038,354 kes.
Sebanyak 253 pesakit turut dilaporkan sembuh, menjadikan jumlah keseluruhan kes sembuh sebanyak 4,991,426.
Ketika ini, 9,982 kes aktif direkodkan di mana 9,621 atau 96.4% daripadanya menjalani kuarantin kendiri.
Tiada pesakit ditempatkan ke pusat kuarantin sementara 357 (3.6%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 4 kes dan semuanya memerlukan bantuan alat pernafasan.
Dua kematian dicatatkan menjadikan keseluruhan korban akibat wabak itu sebanyak 36,946 orang.


2 guru, 71 pelajar sekolah di Cyberjaya positif Covid-19

Terdapat 73 kes positif Covid-19 di Sekolah Seri Puteri di Cyberjaya melibatkan dua guru dan 71 pelajar, kata Menteri Kesihatan Khairy Jamaluddin hari ini.Menerusi hantaran di laman Twitter miliknya, Khairy berkata kesemua yang dikesan positif itu adalah hasil saringan yang dilakukan terhadap 451 individu di sekolah itu yang terdiri daripada 13 guru, 437 pelajar dan seorang petugas sekolah.Menurutnya, 65 pelajar yang positif telah dipindah ke di pusat kuarantin dan rawatan Covid-19 berisiko rendah (PKRC) 2.0 di Taman Ekspo Pertanian Malaysia Serdang (Maeps).“Semua mereka (65) adalah Kategori 1 dan 2A, all stable (semua stabil),” katanya mengenai perkembangan kes Covid-19 di sekolah itu.Pesakit Covid-19 Kategori 1 merujuk kepada mereka yang tidak bergejala, Kategori 2A mempunyai simptom ringan dan kategori 2B adalah bergejala ringan yang teruk dan akan dimasukkan ke PKRC.Menteri Kanan Pendidikan Radzi Jidin meninjau situasi Covid-19 di sekolah berasrama penuh (SPB) itu malam semalam, serta memaklumkan seramai 65 pelajar tingkatan satu dan dua Sekolah Seri Puteri itu positif Covid-19 dan ditempatkan di PKRC MAEPS.Khairy berkata 242 orang kontak rapat kepada mereka yang positif kini dikuarantin, dengan pelajar yang menjadi kontak rapat dikuarantin di asrama sekolah berkenaan.“Kementerian kesihatan akan terus pantau keadaan kesihatan pesakit dan memberi rawatan yang terbaik,” katanya.


Kes harian lepasi 4,800, 9 lagi terkorban

4,816 kes baru Covid-19 direkodkan semalam menjadikan jumlah keseluruhan sebanyak 4,648,931 kes.
Sebanyak 3,928 pesakit turut dilaporkan sembuh, menjadikan jumlah keseluruhan kes sembuh sebanyak 4,648,931.
Ketika ini, 40,547 kes aktif direkodkan, dengan 47,932 atau 96.7% daripadanya sedang menjalani kuarantin kendiri.
Dalam pada itu, 31 (0.1%) kes kini berada di pusat kuarantin sementara 1,535 (3.1%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 49 kes dan 28 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 61.9% dengan kes Covid-19 merangkumi 12.1%.
Sembilan lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 35,911 orang.


Polis gerak pasukan pantau insiden kecurian kenderaan rosak akibat banjir

Pasukan Cantas Polis Diraja Malaysia (PDRM) digerakkan ke kawasan terjejas banjir bagi memantau kes kecurian kenderaan yang tersadai akibat bencana itu, kata Menteri Dalam Negeri Hamzah Zainudin.“Kita gerakkan pasukan cantas ini dan akan tangkap mereka yang terlibat mencuri kenderaan mangsa banjir…pasukan ini bukan hanya di satu kawasan tetapi di semua tempat terjejas banjir,” katanya dalam sidang media selepas majlis penyerahan watikah timbalan ketua polis negara semalam.Hamzah berkata perkara itu diputuskan selepas beliau mengadakan perbincangan bersama Ketua Polis Negara Acryl Sani Abdullah Sani, dengan pasukan itu akan menjalankan siasatan berhubung kecurian kereta rosak akibat banjir termasuk kes kecurian menggunakan trak tunda.Pasukan Cantas PDRM secara umumnya dianggotai polis pelbagai pangkat dan akan ditugaskan bagi menangani kes-kes tertentu yang berlaku di dalam negara.Sebelum ini, tular di media sosial berhubung kegiatan curi kenderaan mangsa banjir termasuk melibatkan trak tunda yang didakwa cuba membawa lari kereta-kereta yang tersadai.Dalam usaha menangani kes kecurian di beberapa premis di kawasan Taman Sri Muda, Shah Alam, Selangor, Hamzah berkata siasatan terperinci sedang dibuat mengenai kes itu kerana semakan rakaman kamera litar tertutup (CCTV) mendapati berlaku kecurian melibatkan barangan bukan keperluan asas.“Memang ada yang reda dan halalkan, tetapi bila lihat CCTV, ada yang ambil barangan bukan makanan seperti aksesori telefon, rokok, arak dan benda lain… ini adalah kes kecurian dan menyebabkan kerugian kepada peniaga,” katanya.Ketua Polis Shah Alam Baharudin Mat Taib dilaporkan berkata seramai 31 warga asing ditahan susulan insiden pecah dan ceroboh kedai serbaneka di kawasan Taman Sri Muda, dan kes disiasat mengikut Seksyen 457 Kanun Keseksaan.Dalam pada itu, Hamzah berkata PDRM menubuhkan Markas Taktikal di daerah Hulu Langat, Selangor bagi menyelaras bantuan banjir di daerah tersebut.Katanya markas tersebut berfungsi sebagai pusat operasi di lapangan dan pegawai pemerintah akan mengkoordinasikan dan menyelaras operasi bantuan semua unit.“Markas ini akan meningkat dan memperkasakan operasi membersih, membantu dan menjaga kebajikan mangsa banjir yang terjejas,” katanya.Dalam pada itu, Hamzah berkata pihaknya bercadang untuk membeli 50 bot untuk kontinjen polis Selangor khusus untuk bencana banjir dan permohonan mengenainya telah dimaklumkan kepada Perdana Menteri Ismail Sabri Yaakob dan Menteri Kewangan Tengku Zafrul Aziz“Polis mempunyai aset yang cukup di Terengganu dan Pahang tetapi di Selangor, ia tidak pernah berlaku dahulu. Bot-bot ini dicadang untuk diletakkan di balai-balai polis sekitar Selangor,” katanya.


Malaysia menghampiri status imuniti kelompok bagi populasi dewasa

Seramai 18,648,795 individu atau 79.6% daripada populasi dewasa di negara ini telah melengkapkan suntikan vaksin Covid-19 setakat semalam, menurut portal CovidNow.Selain itu, 93.1% atau 22,097,565 individu daripada populasi dewasa sudah menerima sekurang-kurangnya satu dos vaksin.Bagi vaksinasi harian pula, sebanyak 289,618 dos suntikan vaksin diberikan semalam melibatkan 94,145 dos pertama dan 195,473 dos lengkap, menjadikan jumlah kumulatif pemberian dos vaksin menerusi Program Imunisasi Covid-19 Kebangsaan (PICK) adalah sebanyak 40,664,674 dos.PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.Sementara itu, portal berkenaan memaklumkan terdapat pertambahan 301 kes maut akibat Covid-19 dilaporkan setakat 11.59 malam 20 Sept, menjadikan jumlah keseluruhan kes kematian di negara ini kini 23,744.Jumlah itu merangkumi tujuh kematian sebenar harian Covid-19 direkodkan dalam tempoh 24 jam (20 September), manakala selebihnya adalah kes kematian tertunggak atau “backlog”, bagaimanapun angka itu boleh berubah sekiranya terdapat kes kematian yang dikemas kini.Berdasarkan graf purata jumlah kes kematian harian sebenar selama tujuh hari pula, trend kematian pesakit Covid-19 menunjukkan penurunan selaras peningkatan jumlah populasi lengkap divaksin serta yang menerima sekurang-kurangnya satu dos vaksin.


Artis grafik 3D tempa kejayaan walau kehilangan kaki

Ketika doktor memberitahu Mohd Faizal Rahmat bahawa kaki kirinya perlu dipotong, dia terkejut dan hilang kata-kata.Perasaannya runtun memikirkan kata-kata doktor. Dia terfikir apa yang akan jadi selepas tidak lagi dapat berjalan seperti biasa, hal ini sering mengacau fikiran.Dia pulang ke rumah dan cuba abaikan nasihat doktor dan jalani hidup seperti biasa. Namun hari demi hari, kesakitan di kakinya menjadi semakin teruk.“Saya sampai tak boleh tidur malam sebab sakit,” kata Mohd Faizal Rahmat, kepada MalaysiaNow.Artis ini terkenal dengan lukisan-lukisan 3 dimensi (3D) suasana dan bangunan bandar Melaka.Lukisan-lukisannya juga pernah menjadi tular di media sosial beberapa tahun lalu.Butiran Istana Melaka yang mengagumkan, bandarnya, dan pelabuhan yang digambarkan lewat lukisan menjadikan artis ini diminati ramai penggemar sejarah Melaka. Ada yang berkata lukisan-lukisannya membawa mereka kembali ke abad 14.Sebahagian lukisannya dibeli orang ramai dan bahkan turut dimuatkan sebagai kulit beberapa buah buku tempatan mengenai Melaka. Ada juga lukisannya yang menghias latar acara-acara forum sejarah syarikat penyiaran.“Lepas karya saya tular, banyak juga kerja freelance yang saya dapat,” katanya.“Kerja komisen paling besar yang saya pernah dapat adalah dari Rizalman Ibrahim, dia minta saya reka semula Balairong Seri Istana Negara bagi pertabalan Agong yang sekarang ini. Bangga juga dapat kerja dalam projek sebegitu.”Namun, ketika karyanya mula dikenali ramai, kesihatannya pula menjadi semakin merosot.Pada 2017, dia mula menderita akibat sakit misteri di kakinya.Ketika itu juga, ibunya turut disahkan menghidap kanser, dia terpaksa melepaskan kerja sebagai seorang pereka bentuk di sebuah firma arkitek dan pulang ke kampungnya di Pekan, Pahang demi menjaga ibunya.Sakit di kakinya makin teruk, sehinggalah pada 2019, dia disahkan menghidap penyakit “vaskular periferi,” satu penyakit gangguan peredaran darah yang menyebabkan penyempitan saluran darah ke bahagian badan selain daripada otak dan jantung.Ketika ditawarkan kerja sepenuh masa di sebuah lagi firma arkitek pada tahun itu, dia menerimanya dan pulang semula ke Kuala Lumpur.“Saya tinggal di satu hostel di Brickfields, sebuah tempat di mana sahabat saya kerja di situ. Pejabat saya pula di Setiawangsa, jauh juga dari stesen LRT. Saya terpaksa jalan kaki dari stesen ke pejabat, dan kaki saya jadi lagi teruk,” katanya lagi.“Akhir 2019, saya diberhentikan kerja sebab keadaan kesihatan dan dalam masa yang sama saya dapat kad OKU.”Dia dan sahabatnya terpaksa berpindah dari satu hotel ke hotel yang lain,sehingga kadang-kadang diminta untuk keluar dari tempat penginapan kerana kaki kirinya semakin teruk dan mengeluarkan bau yang tidak menyenangkan.“Nasib baiklah, ada seorang yang baik hati, dan tak mahu dikenali, telah bayarkan deposit untuk rumah yang saya sewa ni. Saya masih perlu bayar sewa dan perbelanjaan sara hidup dan ubat-ubatan saya,” tambahnya.“Saya kongsi sewa dengan sahabat dan seorang lagi penyewa.”Namun dia masuk ke rumah sewanya itu sebagai orang yang berbeza.Sebelum berpindah ke sana, kakinya sudah semakin teruk dan tidak lagi dapat bertahan, dia akhirnya setuju kaki kirinya dipotong di hospital Kuala Lumpur pada awal 2020.Tidak lama selepas itu, perintah kawalan pergerakan (PKP) pula dilaksanakan.Hal itu menjadikannya dapat menyesuaikan diri dalam hidup baru sebagai orang kurang upaya.Kerja-kerja bebas untuk membuat lukisan 3D juga banyak sepanjang tempoh itu.“Alhamdulillah, saya dapat uruskan. Kadang-kadang dapatlah juga projek-projek besar membolehkan saya sara hidup beberapa bulan. Permintaan untuk kerja saya pun banyak bantu selain pengeluaran i-Sinar,” tambahnya.Dia berkata sebulan, pendapatannya boleh menjana RM700 tidak termasuk beberapa kerja bebas yang diperolehinya.“Saya terpaksa jusl lukisan-lukisan saya semurah yang boleh, kerana perlukan wang untuk hidup. Saya tahu kerja-kerja saya harganya lebih mahal, tapi saya perlu kurangkan ego,” katanya lagi.Dia juga perlu bergantung dengan sahabatnya untuk membawanya untuk jalani pemeriksaan hospital.“Saya tak boleh buat sendiri. Sahabat saya bahkan belajar bagaimana nak rawat kaki saya sebab kami tak boleh ke hospital dua hari sekali untuk jahit luka.Dia memberitahu kepada MalaysiaNow bahawa bulan ini dia mempunyai satu lagi pembedahan, kali ini untuk pembedahan pemindahan kulit.“Sekarang ini, Saya berhenti terima kerja. Saya mungkin kena masuk wad, jadi saya tak mampu nak siapkan. Saya nak fokus untuk pembedahan ini sebelum teruskan hal lain.”Sepanjang menanti hari pembedahan, sebahagian awan hitam yang menyelubunginya mungkin turut akan sirna. Kerana dia kini mendapat satu lagi pencapaian yang akan disenaraikan dalam portfolionya.Antara hasil kerja artis grafik 3D, Faizal Rahmat.Majalah sejarah Jerman, GEO Epoche, akan memuatkan karya-karyanya bagi edisi Mei depan, hal ini sangat mengujakan dirinya.Dia juga mahu menumpukan kerja untuk projek seterusnya: sebuah buku yang akan memasukkan semua karya-karyanya mengenai Melaka.“Buku itu akan diterbitkan bersama Universiti Teknologi Malaysia di mana saya belajar dulu dan juga Malaysian Institute of Architects,” katanya lagi kepada MalaysiaNow.“Buku ini bukan sekadar buku mengenai karya visual ia juga turut memuatkan maklumat tentang sejarah melaka. Kami sekarang ini sedah rancang sebuah pameran sempena penerbitan buku ini,” katanya.Barangkali, walaupun selepas mengalami trauma sejak beberapa tahun lalu.Kehidupannya kini menuju ke satu tempat di mana dia dapat menikmati hasil dari bakal seninya yang sukar dinafikan lagi.


Pasangan ‘PJJ’ boleh rentas negeri mulai esok, kata menteri

Mulai esok, pasangan suami isteri jarak jauh yang berada di lokasi di bawah Perintah Kawalan Pergerakan (PKP) dibenar merentas negeri untuk pulang berjumpa pasangan masing-masing.Menteri Kanan (Kluster Keselamatan) Ismail Sabri Yaakob berkata menerusi sidang khas Majlis Keselamatan Negara (MKN) semalam, kerajaan bersetuju memberi kelonggaran itu namun pasangan terbabit perlu mendapat kebenaran polis terlebih dahulu.“Atas nasihat Kementerian Kesihatan (KKM), kerajaan setuju untuk membenarkan pasangan suami isteri yang berjauhan disebabkan bekerja untuk merentas negeri bertemu keluarga masing-masing dengan syarat mendapat kebenaran dan kelulusan polis.“Sama seperti yang lain-lain, kalau ada kes kecemasan memang kita benarkan tetapi perlu maklum kepada polis dan dapatkan kebenaran terlebih dahulu,” katanya pada sidang media mengenai perkembangan PKP di sini hari ini.Bagaimanapun, Ismail Sabri yang juga menteri pertahanan menasihati mereka yang bergejala sama ada mendapatkan rawatan terlebih dahulu, membuat saringan atau sebaik-baiknya menangguhkan perjalanan sehingga sihat.Ismail Sabri juga berkata 482 individu ditahan kerana ingkar arahan PKP semalam dan daripada jumlah itu, 444 orang dikompaun manakala 38 lagi direman.“Antara kesalahan direkodkan tiada penjarakan fizikal (123), tidak memakai pelitup muka (114), gagal menyediakan peralatan, tidak merekod butiran diri pelanggan (72), rentas daerah dan negeri tanpa kebenaran (53) dan lain-lain (120),” katanya.Sejak 24 April tahun lepas pula, seramai 109,989 individu telah pulang ke tanah air dan mereka telah ditempatkan di 75 hotel serta 14 Institut Latihan Awam (ILA) dan Institut Pengajian Swasta di seluruh negara untuk kuarantin wajib.


Kes harian lepasi 2,400 jangkitan, 9 lagi terkorban

2,421 kes baru Covid-19 direkodkan semalam menjadikan jumlah keseluruhan sebanyak 4,996,964 kes.
Sebanyak 2,826 pesakit turut dilaporkan sembuh, menjadikan jumlah keseluruhan kes sembuh sebanyak 4,936,207.
Ketika ini, 24,053 kes aktif direkodkan di mana 22,258 atau 92.5% daripadanya menjalani kuarantin kendiri.
Tiada pesakit ditempatkan ke pusat kuarantin sementara 1,698 (7.1%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 97 kes dan 62 daripadanya memerlukan bantuan alat pernafasan.
Sembilan lagi kes kematian dicatatkan termasuk tiga kes kematian ketika tiba di hospital menjadikan keseluruhan korban akibat wabak itu sebanyak 36704 orang.


Banglo ‘Bukit Segambut’ Anwar untuk dijual dengan harga RM12 juta

Presiden PKR Anwar Ibrahim akan menjual rumah banglonya di Bukit Segambut, Kampung Segambut Dalam di Kuala Lumpur kepada umum dengan harga RM12 juta.Difahamkan, harga asal jualan rumah itu adalah RM15 juta, akan tetapi dikurangkan kepada RM12 juta di laman Mudah.my bermula hari ini.Sumber memberitahu MalaysiaNow, penjualan rumah tersebut dilakukan selepas ahli Parlimen Port Dickson itu berpindah ke rumah baru di Sungai Long di Kajang, Selangor kira-kira setahun yang lalu.Manakala penilaian ke atas rumah pula dibuat ketika Pilihan Raya Kecil (PRK) Sabah.Rumah Anwar di Bukit Segambut itu sudah beberapa kali bertukar tangan dari pemilik pertama bernama Fauziah pada 11 Oktober 1979 kepada pemilik kedua Tan Chong, 6 November 1997.Pada 5 Ogos 2005, rumah tersebut berpindah milik kepada Anwar, tidak berapa lama selepas dibebaskan dari penjara pada 2004.Sebelum berpindah ke Bukit Segambut, Anwar menetap di Bukit Damansara di Kuala Lumpur.Pada 7 Mac 2019, Anwar mengisytiharkan nilai keseluruhan asetnya sebanyak RM10.74 juta.Perisytiharan harta berkenaan dihantar kepada Suruhanjaya Pencegahan Rasuah Malaysia (SPRM) sebagaimana yang diminta kerajaan untuk semua wakil rakyat dan ahli Parlimen Pakatan Harapan (PH).Harta tersebut termasuk anggaran nilai semasa rumah miliknya di Bukit Segambut sebanyak RM9.5 juta yang pada mulanya dibeli pada harga RM4.5 juta hasil daripada jualan rumah di Bukit Damansara pada 2005.Turut diisytiharkan adalah sebidang tanah di Permatang Habib, Mukim Penor, Kuantan, Pahang yang dibeli pada 1974 dengan harga RM7,000.


Kerajaan sediakan belanjawan pasca pandemik dengan sasaran PRU tahun depan

Dibantu lonjakan harga eksport gas, kerajaan dijangka mengumumkan belanjawan yang diperluaskan pada Jumaat bagi memperkasa usaha pemulihan kesan pandemik selain bersiap untuk menghadapi pilihan raya yang dijangka bakal diadakan seawal pertengahan tahun depan.Perdana Menteri Ismail Sabri Yaakob yang memegang jawatan nombor satu itu bermula Ogos lalu bersetuju untuk tidak membubarkan Parlimen sebelum hujung Julai 2022 sebagai sebahagian daripada persetujuan bersama pembangkang bagi mengekalkan kestabilan politik ketika negara mulai pulih daripada krisis Covid-19.Perjanjian itu termasuk komitmen ahli Parlimen pembangkang untuk menyokong atau berkecuali ketika pembentangan Belanjawan 2022 kerajaan.Malaysia mengurangkan unjuran ekonominya sebanyak dua kali pada tahun ini apabila sekatan pergerakan penuh Covid-19 menjejaskan proses pemulihannya, namun kini menjangka pertumbuhan sebanyak 3% hingga 4% pada 2021, lebih rendah daripada unjuran awal sebanyak 6% hingga 7.5%.Dalam kenyataan pada Ogos, kementerian kewangan berkata ia akan menumpukan belanjawan bagi usaha pemulihan dan pembaharuan pasca Covid-19 selain menyediakan bantuan sokongan untuk orang ramai dan perniagaan yang terjejas akibat sekatan pergerakan penuh berpanjangan di seluruh negara.Penganalisis menjangkakan pengumumuman belanjawan pembangunan yang lebih tinggi pada 2022. Jangkaan itu selari dengan ikrar kerajaan bulan lalu yang mahu memperuntukkan RM400 bilion (AS$96.4 bilion) bagi projek baru dan sedia ada dalam tempoh lima tahun akan datang.Kerajaan juga boleh menyediakan terlebih dahulu dana luar jangka memandangkan ketidakpastian mengenai wabak dan kemungkinan pilihan raya diadakan tahun depan, kata Kenanga Investment Bank dalam sebuah kenyataan. Kementerian kewangan menjangkakan defisit fiskal 2021 akan melebar antara 6.5% hingga 7% daripada keluaran dalam negara kasar (KDNK) dan menaikkan siling hutang berkanunnya kepada 65% ketika kerajaan mengeluarkan tambahan bagi menangani impak Covid-19.Selain itu, kerajaan juga sedang mempertimbangkan langkah untuk menambah baik pematuhan cukai dan menangani ketirisan kewangan berikutan dengan hasil negara tahun ini dijangka lebih rendah daripada unjuran.Kerajaan Malaysia juga mungkin boleh mendapatkan sumbangan dividen yang lebih tinggi daripada syarikat milik kerajaan, termasuk Petronas, bagi menangani kekurangan hasil pada masa hadapan, kata pakar ekonomi.Malaysia yang merupakan salah satu pengeksport cecair gas asli terbesar di dunia mendapat manfaat daripada lonjakan harga bahan tenaga global baru-baru ini.“Sememangnya, jika peningkatan harga komoditi berterusan, dividen khas daripada Petronas mungkin membentuk salah satu kunci utama strategi pendapatan kerajaan tahun depan,” kata ahli ekonomi Bank OCBC Wellian Wiranto.Petronas meningkatkan dividen 2021 kepada kerajaan kepada RM25 bilion, melebihi sasaran awal sebanyak RM18 bilion.


Selangor tarik balik darjah kebesaran Najib, Rosmah

Sultan Selangor Sharafuddin Idris Shah hari ini mengumumkan darjah kebesaran bekas perdana menteri Najib Razak dan isterinya Rosmah Mansor ditarik balik berikutan sabitan kes penyelewengan dana RM42 juta SRC International dan kes rasuah projek solar hibrid berkuat kuasa serta-merta.
Dalam sebuah kenyataan, Setiausaha Kerajaan Negeri Selangor Haris Bin Kasim berkata dengan penarikan darjah kebesaran tersebut, gelaran Datuk Seri dan Datin Paduka Seri yang dibatalkan pada masa yang sama.
Najib dikurniakan Keahlian Darjah Kebesaran Seri Paduka Mahkota Selangor (SPMS) Kelas Pertama yang pada 2004 dan Darjah Kebesaran Dato’ Paduka Mahkota Selangor (DPMS) Kelas Kedua pada 1992.
Sementara Rosmah dikurniakan Keahlian Darjah Seri Paduka Mahkota Selangor (SPMS) Kelas Pertama pada 2005.
“Penarikan balik dan pembatalan keahlian ini selaras dengan kuasa prerogatif baginda di bawa Perkara XXXVIII dan Perkara XXXIX Undang-Undang Tubuh Kerajaan Selangor 1959 dan Statut Darjah Kebesaran yang berkaitan dan konvensi yang diamalkan Selangor,” kata kenyataan tersebut.
Pada 23 Ogos, Najib dihantar ke Penjara Kajang selepas Mahkamah Persekutuan mengekalkan hukuman penjara 12 tahun dan denda RM210 juta terhadapnya kerana menyalahgunakan puluhan juta dana SRC International.
Sementara Rosmah disabitkan bersalah dan dihukum 10 tahun penjara dan dan denda sebanyak RM970 juta bagi kes rasuah solar hibrid pada 1 September lalu.
Hukumannya ditangguhkan sementara menunggu proses rayuan.


22 bazar Ramadan diarah tutup akibat Covid-19

22 bazar Ramadan di seluruh negara diarahkan tutup berkuatkuasa esok bagi membendung penularan Covid-19 di beberapa kawasan.Kementerian perumahan dan kerajaan tempatan (KPKT) dalam sebuah kenyataan berkata bazar-bazar tersebut didapati menjadi kawasan penularan virus berdasarkan analisis pengesanan kontak yang dijalankan aplikasi MysSejahtera.Ia turut berkata keputusan tersebut dibuat dalam sebuah mesyuarat Majlis Keselamatan Negara pada 28 April.Bazar yang dikenalpasti sebagai kawasan berisiko tinggi pada 15 April itu termasuk  Johor (4), Kedah (2), Pahang (2), Perak (1) sementara Pulau Pinang (8).Johor1. Belatuk Taman Scientex2. Kg Pasir, Jalan Mata Kuching3. @Mart Kempas4. Lok HengKedah1. Taman Selasih2. Baling 20213. Kupang 2021Pahang1. Lurah Semantan2. Temerloh JayaPerak1. Bazar Nenas Kg SelabakPenang1. MPKK Jalan Tenggiri2. Attakwa Taman Bertam Indah3. Bazar Ramadan4. Kampung Melayu5. Masjid Daerah Barat Daya6. Jalan Berangan Bukit Bintang 20217. Bukit Gedung8. Taman Tun SardonSelangor1. Pusat Sementara Penjaja/Puncak Jalil2. Stesen LRT CempakaKuala Lumpur1. Taman Setiawangsa2. Jalan Raja Alang


Johor, Terengganu bakal beralih ke Fasa 4 PPN

Jawatankuasa Khas Pengurusan Pandemik Covid-19 hari ini mengumumkan Johor dan Terengganu beralih ke Fasa Empat Pelan Pemulihan Negara berkuar kuasa 25 Oktober 2021.Dengan peralihan tersebut, Johor dan Terengganu bakal menyertai Putrajaya, Selangor, Kuala Lumpur, Melaka, Pahang, Negeri Sembilan dan Labuan.Hanya Perlis, Sarawak, Kedah, Pulau Pinang, Perak, Kelantan dan Sabah sahaja yang masih berada di Fasa Tiga PPN ketika ini.Dalam sebuah kenyataan, Ismail turut berkata Jawatankuasa Khas Pengurusan Pandemik Covid-19 bersetuju agar kemudahan vaksinasi lengkap untuk golongan dewasa ketika ini turut diperluaskan kepada golongan remaja yang telah divaksin lengkap.“Ini bermakna, syarat vaksinasi lengkap bagi remaja berumur antara 12 hingga 17 tahun akan dinyatakan dalam semua SOP,” katanya.Bagaimanapun, beliau berkata ia tidak akan dilaksanakan serta merta. Pihak Kerajaan akan selaraskan kemudahan-kemudahan berkaitan dan memberi golongan remaja “grace period” selama 3 minggu atau sehingga pertengahan bulan November.“Tempoh ini adalah bagi memastikan kira-kira 80% remaja yang telah menerima dos pertama ketika ini, selesai divaksin lengkap,” katanya.Ismail turut berkata SOP bagi program gelembung pelancongan di Langkawi dan kemasukan pekerja asing ke dalam Malaysia terutama bagi memenuhi keperluan sektor perladangan turut diputuskan jawatankuasa tersebut.“Kerajaan menyeru dengan kelonggaran-kelonggaran yang diberikan ini, ia dapat dimanfaatkan sepenuhnya oleh rakyat dengan penuh disiplin dan rasa tanggungjawab,” katanya.“Kejayaan membawa negara keluar daripada pandemik ini tidak hanya bergantung kepada usaha dan strategi kerajaan semata-mata.“Sebaliknya, ia juga sangat bergantung kepada tahap pematuhan masyarakat kepada SOP yang telah ditetapkan. Justeru, pakai pelitup muka, amalkan penjarakan fizikal dan sentiasa menjaga kebersihan dan keselamatan diri.”


Mahkamah Persekutuan putuskan siasatan SPRM terhadap hakim Nazlan tak ikut protokol

Panel tujuh anggota Mahkamah Persekutuan hari ini memutuskan bahawa siasatan oleh Suruhanjaya Pencegahan Rasuah Malaysia (SPRM) terhadap hakim Mahkamah Rayuan Mohd Nazlan Mohd dilakukan tanpa mengambil kira aspek berkaitan kebebasan kehakiman, dan tidak mengikut protokol.
Ketua Hakim Negara Tengku Maimun Tuan Mat yang mengetuai panel itu berkata cara penyiasatan dijalankan ke atas Mohd Nazlan dengan menghebahkannya melalui kenyataan akhbar, kelihatan tidak menjaga keyakinan terhadap kebebasan badan kehakiman.
Beliau berkata siasatan terhadap Nazlan yang dilakukan tanpa rundingan dengan badan kehakiman juga menimbulkan keraguan sama ada siasatan terhadapnya dilakukan secara bona fide (dengan niat baik).
"Badan siasatan jenayah tidak boleh dengan sendirinya menghebahkan atau mengiklankan fakta penyiasatan atau kandungan penyiasatan hakim mahkamah atasan tanpa kebenaran ketua hakim negara. Keseluruhan kandungan mesti dirahsiakan pada setiap masa,” katanya.
Tengku Maimun berkata demikian dalam keputusan sebulat suara mahkamah untuk menjawab dua persoalan undang-undang berkaitan kuasa badan penyiasat jenayah menyiasat hakim kanan yang sedang berkhidmat yang dibangkitkan oleh tiga peguam, yang terdiri daripada Haris Fathillah Mohamed Ibrahim, Nur Ain Mustapa dan Sreekant Pillai.
Peguam itu mengemukakan saman pada 6 Mei tahun lepas terhadap Ketua Pesuruhjaya SPRM Azam Baki, SPRM dan kerajaan persekutuan selepas SPRM membuka kertas siasatan terhadap Mohd Nazlan berikutan laporan yang dibuat mengenai jumlah tidak dapat dijelaskan lebih RM1 juta dalam akaun bank Mohd Nazlan.
Peguam itu berhujah bahawa badan penyiasat jenayah dan pihak pendakwaan hanya boleh memulakan siasatan ke atas hakim yang sedang berkhidmat selepas hakim itu digantung tugas oleh Yang di-Pertuan Agong atau telah disingkirkan oleh tribunal.
Mohd Nazlan kemudiannya membuat laporan polis terhadap sebuah portal dalam talian yang mendakwa beliau disiasat berhubung kekayaan yang tidak dapat dijelaskan dalam akaunnya.
Mohd Nazlan adalah hakim perbicaraan yang mensabitkan dan menjatuhkan hukuman penjara 12 tahun kepada bekas perdana menteri Najib Razak dan denda RM210 juta atas tujuh pertuduhan berkaitan dana RM42 juta milik SRC International Sdn Bhd pada 28 Julai 2020.
Hakim-hakim lain dalam panel Mahkamah Persekutuan itu terdiri daripada Presiden Mahkamah Rayuan Abang Iskandar Abang Hashim, Hakim Besar Malaya Mohamad Zabidin Mohd Diah dan Hakim Mahkamah Persekutuan Nallini Pathmanathan, Vernon Ong Lam Kiat, Harmindar Singh Dhaliwal dan Rhodzariah Bujang.


RUU anti lompat parti dijangka akan dikuat kuasa tidak lewat dari pertengahan September

Rang Undang-Undang (RUU) Perlembagaan (Pindaan) (No. 3) mengenai peruntukan Larangan Ahli Parlimen Bertukar Parti yang diluluskan Dewan Negara hari ini dijangka dapat dikuatkuasakan tidak lewat daripada pertengahan September ini.
Menteri di Jabatan Perdana Menteri (Parlimen dan Undang-undang) Wan Junaidi Tuanku Jaafar berkata jangkaan itu bersesuaian dengan garis masa yang diperlukan untuk RUU itu diperkenankan oleh Yang di-Pertuan Agong Sultan Abdullah Sultan Ahmad Shah.
“Saya cukup yakin Tuanku peka dengan RUU ini dan kalau jangkaan saya tepat, tidak lewat pertengahan bulan September (penguatkuasaannya).
"Kita memang berharap (untuk dilaksanakan sebelum Pilihan Raya Umum ke-15 (PRU-15). Saya tidak boleh meneka tetapi apabila kita hantar ke istana, kita perlu beri masa untuk Tuanku melihat, meneliti dan mengkaji rang undang-undang ini sebelum memberi perkenan,” katanya pada sidang media di Parlimen hari ini.
Beliau berkata demikian ketika ditanya jangka masa RUU itu dapat dikuatkuasakan dan adakah ia dapat dilaksanakan sebelum PRU-15 diadakan.
Terdahulu rang undang-undang itu diluluskan di Dewan Negara selepas memperoleh masing-masing sokongan 52 daripada 60 senator selepas dua kali undi belah bahagian dilakukan, iaitu lebih dua pertiga persetujuan ahli Dewan Negara.
Wan Junaidi berkata selepas diluluskan, rang udang-undang berkenaan seterusnya akan melalui proses perkenan oleh Yang di-Pertuan Agong mengikut Perkara 66 Perlembagaan Persekutuan sebelum undang-undang itu dapat diwarta, kemudian mula dikuatkuasakan.
Dalam pada itu, Wan Junaidi berkata implikasi cadangan untuk mengadakan pilihan raya bagi memecat wakil rakyat atau “recall election” perlu dikaji dengan lebih mendalam sebelum ia dapat dijadikan rang undang-undang.
Katanya kerajaan akan mengadakan sesi libat urus bersama pihak berkepentingan seperti ahli politik, badan bukan kerajaan dan masyarakat madani  bagi membincangkan cadangan itu yang bertujuan menghalang wakil rakyat yang diberikan mandat sewaktu pilihan raya daripada melompat parti.
Beliau berkata perkara itu juga perlu diperhalusi memandangkan negara-negara yang mengamalkan undang-undang berkenaan menghadapi masalah tersendiri berhubung pelaksanaannya.
“Oleh demikian, kita perlu belajar daripada apa yang mereka hadapi serta alami dan daripada itu nanti kita akan kaji. Buat masa ini,  ia belum dibentangkan kepada jemaah menteri,” katanya.


Penyandang Maran digugur sebagai calon BN kini sertai PAS

Penyandang kerusi Parlimen Maran Ismail Abd Muttalib hari ini mengesahkan bahawa beliau kini bersama PAS, sehari selepas diumum akan mewakili Perikatan Nasional (PN) pada Pilihan Raya Umum ke-15 (PRU15).
Beliau bagaimanapun mengakui tidak akan menghantar surat rasmi untuk keluar parti kepada Umno sebaliknya menyerahkan kepada kepimpinan untuk membuat keputusan berhubung status keahliannya.
“Saya tidak akan hantar surat… kalau kita sudah masuk (bersama parti lain), maksudnya kita sudah keluar (Umno)… saya tawarkan diri untuk ini (jadi calon PN) dan esok, kita bersama (PN) untuk penamaan calon,” katanya pada sidang media selepas program Karnival Memperkasa Komuniti Keluarga Malaysia Daerah Maran di Arena Tengku Muda Pahang di sini malam ini.
Ditanya sama ada beliau bersedia disunting PAS untuk menjadi ahli parti itu, Ismail yang juga Timbalan Menteri Perumahan dan Kerajaan Tempatan berkata: “Saya berpihak dan sudah bersama PAS.”
Semalam, Presiden PAS Abdul Hadi Awang mengumumkan bahawa Ismail akan bertanding atas tiket PN bagi mempertahan kerusi Parlimen Maran yang disandang beliau sejak 2004 atas tiket Barisan Nasional (BN).
Pengumuman itu dibuat tiga hari selepas Ismail sah digugurkan daripada senarai calon BN dan digantikan dengan Pengerusi Jawatankuasa Perpaduan, Kebajikan Masyarakat, Pembangunan Wanita dan Keluarga Pahang Shahaniza Shamsuddin.


Nicol David dinobat atlet terunggul sepanjang zaman

Bekas ratu skuasy negara Nicol David dinobatkan sebagai pemenang Anugerah Atlet Terunggul Sepanjang Zaman Sukan Dunia dengan meraih undi majoriti dalam undian dalam talian yang ditutup pada jam 9 malam tadi.Sebagai calon tunggal Asia, juara dunia sebanyak lapan kali itu, ternyata unggul sebagai pendahulu sejak hari pertama undian dibuka pada 8 Jan lalu apabila menerima 318, 943 undi, kelebihan 200,000 undi daripada pencabar terdekat.Menurut laman sesawang rasmi Sukan Dunia, https://www.theworldgames.org., bekas pemain nombor satu dunia selama sembilan tahun berturut-turut itu mengatasi 23 atlet lain yang mewakili sukan masing-masing daripada kesemua edisi Sukan Dunia selama 40 tahun itu.“Ia adalah satu penghormatan buat diri saya apabila dicalonkan untuk anugerah ini dan menerima sokongan padu daripada seluruh rakyat Malaysia serta komuniti skuasy.“Ia agak mengejutkan melihat diri saya disenaraikan bersama atlet terkemuka dunia yang lain dan saya bersyukur untuk anugerah ini. Semoga kejayaan ini dapat meningkatkan perhatian dunia terhadap sukan skuasy.“Ini adalah saat yang membanggakan untuk mewakili negara saya dan Asia,” demikian reaksi bekas atlet kelahiran Pulau Pinang berusia 37 tahun itu.Pencabar terdekat ialah legenda tarik tali Ireland, James Kehoe yang memperoleh 113,120 undi diikuti atlet powerlifiting wanita dari Ukraine, Larysa Soloviova, yang berada di tempat ketiga dengan 80,790 undi.Sementara itu, Presiden Persatuan Sukan Dunia Antarabangsa (IWGA), Jose Perurena mengucapkan tahniah kepada para calon sambil menambah Nicol bertindak sebagai inspirasi dan teladan yang baik kepada atlet muda.“Saingan ini adalah luar biasa dan bagus untuk melihat bagaimana atlet mendapat sokongan bukan sahaja dari sukan mereka sendiri tetapi juga negara mereka dan pihak berkuasa sukan di sana. Sukan benar-benar menyatukan rakyat dengan cara yang istimewa,” katanya.Sementara itu, Presiden Persekutuan Skuasy Dunia (WSF) Zena Wooldridge berkata kejayaan Nicol adalah pengiktirafan terhadap karier luar biasa yang menyaksikannya mencipta pelbagai rekod dan memenangi semua gelaran yang ditawarkan dalam sukan itu.Anugerah tersebut dianjurkan oleh IWGA sebagai sambutan ulang tahun ke-40 acara Sukan Dunia itu yang pertama kali diadakan di Santa Clara, California, Amerika Syarikat pada 1981.Sebagai rekod, pemain hoki dari India, Ritu Pani memenangi anugerah tersebut bagi edisi 2019.


Ahli Parlimen kecam lantikan orang Anwar terajui rangkaian kedai serbaneka milik Berjaya

Ahli Parlimen Bersatu hari ini mempersoalkan sikap Anwar Ibrahim yang berdiam diri berhubung laporan pelantikan bekas setiausaha politiknya Farhash Wafa Salvador ke jawatan utama beberapa syarikat, menyifatkan “reformasi” yang dilaungkan perdana menteri itu adalah bohong dan memperdaya pengundi.
Dalam sebuah kenyataan, Khlir Mohd Nor berkata Farhash yang dilantik sebagai pengerusi syarikat rangkaian kedai serbaneka 7-Eleven dan pengerusi eksekutif Apex Equity Holdings Bhd memang dikenali sebagai sekutu rapat Anwar.
“Pelantikan Farhash untuk jawatan-jawatan besar ini sebaik sahaja selepas Anwar Ibrahim diangkat ke Pejabat Perdana Menteri adalah suatu yang bertentangan dengan prinsip tata-kelola yang baik didalam negara ini, dan adalah suatu perkara yang jijik dan dipandang serong,” katanya.
Dalam satu pengumuman kepada Bursa Malaysia, 7-Eleven Malaysia Holdings Bhd yang dimiliki Berjaya Group berkata Farhash akan menggantikan Robin Tan Yeong Ching yang merupakan anak kepada taikun Vincent Tan, yang dilantik sebagai pengerusi pada 25 November 2021.
Farhash juga dilantik sebagai pengerusi Apex Equity Holdings Bhd minggu lepas, menggantikan Ahmad Redza Abdullah yang meletak jawatan pada September 2022 selepas tiga bulan memegang jawatan.
Dalam kenyataannya, Khlir menggesa Anwar menjelaskan bagaimana pelantikan ini boleh dianggap konsisten dengan janji tata kelola pentadbiran yang baik atau ikrar reformasi yang dilaungkan pemimpin PKR itu.
"Mana pergi janji-janji yang dilaungkan oleh Pakatan Harapan untuk tata-kelola yang baik dan integriti dalam mentadbir negara?
“Pelantikan Farhash  adalah bukti bahawa agenda ‘reformasi’ yang dilaung-laungkan oleh PH dan Anwar sekian lama adalah bohong  dan merupakan taktik politik untuk memperdaya pengundi.”


Polis rampas syabu bernilai lebih RM2 juta di Melaka

Polis Melaka menumpaskan sindiket pengedaran dadah dan merampas dadah dipercayai syabu seberat 54.52 kilogram (kg) bernilai RM2.08 juta, menerusi empat serbuan berasingan di sekitar daerah Melaka Tengah, Khamis lepas.Ketua Polis Melaka Abdul Majid Mohd Ali berkata, enam lelaki termasuk dua warga Indonesia berumur 32 hingga 49 tahun, yang dipercayai aktif dengan kegiatan jenayah itu sejak dua bulan lepas, turut ditahan.Beliau berkata kegiatan itu dikesan kira-kira pukul 9.15 malam, apabila anggota peronda ternampak seorang suspek sedang memindahkan barang dari but kereta jenis Mercedes-Benz ke dalam kereta jenis Volkswagen Passat dipandu suspek, di deretan kedai di Taman Pantai Emas, Batang Tiga.“Ketika anggota peronda ke lokasi berkenaan, suspek dilihat terburu-buru sebelum memecut kereta, kemudian pihak peronda mengejarnya namun gagal dan berpatah balik untuk membuat pemeriksaan ke atas Mercedes-Benz terbabit.“Hasil pemeriksaan, polis menemukan dua guni yang mengandungi 24 paket plastik dan satu beg berzip mengandungi tujuh paket plastik disyaki syabu, dengan jumlah berat keseluruhan 33.04 kg bernilai RM1.24 juta,” katanya pada sidang akhbar di Ibu Pejabat Polis Kontinjen (IPK) Melaka, di sini, hari ini.Abdul Majid berkata berdasarkan penemuan dadah terbabit dan hasil siasatan lanjut, polis berjaya menjejaki dan menahan suspek pertama di sebuah pangsapuri di Klebang, serta merampas dadah dipercayai syabu seberat 21.38 kilogram bernilai RM840,000.Katanya susulan itu, ia membawa kepada tiga lagi tangkapan iaitu seorang suspek ditahan di sebuah kondominium di Klebang, dua di sebuah hotel di Ujong Pasir dan dua warga Indonesia di kondominium di Cheng.“Empat suspek tempatan merupakan penganggur dan mereka mempunyai rekod jenayah lampau, manakala dua warga asing berasal dari Pulau Rupat dan bekerja sebagai nelayan. Hasil saringan ujian air kencing juga mendapati kesemuanya positif dadah jenis methamphetamine.“Polis turut merampas sebuah bot nelayan tidak bernombor pendaftaran, dua motosikal dan empat kereta bernilai RM179,000, yang disyaki digunakan dalam kegiatan tersebut,” katanya.Menurut beliau siasatan awal mendapati dadah yang mampu menampung hampir 150,000 penagih dadah itu, dipercayai dibawa masuk ke Melaka sebelum pelaksanaan Perintah Kawalan Pergerakan (PKP) 2.0 dan mereka menjadikan negeri ini sebagai lokasi transit, bagi pengedaran antarabangsa.Enam suspek itu direman tujuh hari bermula 23 hingga 29 Januari ini dan kes disiasat mengikut Seksyen 39B Akta Dadah Berbahaya 1952.


Tapak perkhemahan Batang Kali beroperasi tanpa lesen, korban cecah 18 orang

Tapak perkhemahan di Father’s Organic Farm yang menjadi lokasi tragedi tanah runtuh, yang setakat ini telah meragut 16 nyawa disahkan beroperasi tanpa lesen.
Menteri Pembangunan Kerajaan Tempatan Nga Kor Ming ketika mengesahkan perkara itu berkata tapak perkhemahan tersebut diusahakan tanpa memperoleh lesen kebenaran beroperasi daripada Majlis Daerah Hulu Selangor.
"Mengikut laporan yang saya terima, tapak perkhemahan ini sebenarnya diusahakan tanpa lesen. Ia tidak memperoleh lesen kebenaran untuk beroperasi sebagai tapak perkhemahan. Tidak ada lesen diberikan oleh Majlis Daerah Hulu Selangor.
"Ini adalah satu kesalahan di bawah Akta 133 iaitu Akta Parit dan Bangunan. Sekiranya sabit kesalahan dia (pengusaha) boleh dikenakan hukuman penjara tiga tahun atau denda tidak lebih RM50,000," katanya kepada pemberita selepas meninjau operasi mencari dan menyelamat (SAR) di kawasan tersebut hari ini.
Sehingga jam 5 petang, angka kematian mencecah 18 orang dengan 15 lagi masih hilang.
Polis berkata kira-kira 100 orang berada di tapak perkhemahan ketika tanah runtuh melanda.
Maklumat awal polis menyatakan terdapat 100 orang berada di tapak perkhemahan yang berkemungkinan menjadi mangsa dalam tragedi tersebut.
Dalam pada itu, Nga berkata semua kawasan tapak perkhemahan berisiko tinggi di seluruh negara telah diarahkan ditutup selama tujuh hari berkuat kuasa hari ini.
Beliau berkata semua pihak berkuasa tempatan telah dimaklumkan dengan arahan tersebut dan langkah itu diambil bagi mengelak kejadian yang sama berulang terutamanya ketika negara bakal mengharungi musim angin monsun timur laut yang dijangka bermula esok.
"Semua tapak perkhemahan di tepi sungai, air terjun dan lereng bukit yang mungkin berbahaya akan dikosongkan segera selama tujuh hari. Keadaan ini akan berlangsung sehingga arahan baru dikeluarkan kerajaan kelak.
"Kita akan terus memantau situasi di tempat kejadian dan juga keadaan cuaca. Kita juga akan bekerjasama dengan Jabatan Meteorologi Malaysia (MetMalaysia) bagi mendapatkan ramalan cuaca dengan lebih tepat," katanya.
Sementara itu, Menteri di Jabatan Perdana Menteri (Sabah, Sarawak dan Tugas-Tugas Khas) Armizan Mohd Ali yang ditemui di lokasi kejadian memaklumkan setakat tengah hari tadi seramai 628 anggota penyelamat daripada 16 agensi terlibat dalam operasi SAR yang dijalankan.
Beliau berkata fokus utama operasi SAR adalah bagi mengeluarkan dan menyelamat 17 lagi mangsa yang disyaki tertimbus manakala anggota kesihatan pula menumpukan kepada operasi membantu mereka tercedera.
"Kita juga akan memastikan kebajikan mangsa yang terkorban dengan menyediakan bantuan sepatutnya yang akan diuruskan oleh Agensi Pengurusan Bencana Negara (Nadma) dengan kerjasama jawatankuasa pengurusan bencana di peringkat daerah," katanya.


Jakim digesa guna pakai teknologi rantaian blok demi elak skandal daging halal

Menyusuli pendedahan mengenai industri daging halal akhir tahun lalu yang melibatkan kartel pengimport asing, Emir Research telah menyarankan pihak berkuasa relevan mengambil kira penggunaan teknologi rantaian blok bagi mencegah kejadian berulang.Sejak Oktober lagi, pihak kastam telah melaksanakan penggunaan platform TradeLens di Malaysia yang berasaskan teknologi rantaian blok bagi memodenkan proses penghantaran, mewujudkan ketelusan yang lebih ketara serta meningkatkan kepuasan pelanggan.Penyertaan kastam dalam platform TradeLens yang dibangunkan bersama AP Moller-Maersk dengan IBM berdasarkan konsep Antara Muka Pengaturcaraan Aplikasi (API) Bersama itu, menandakan bermulanya usaha pendigitalan operasinya yang akan meningkatkan kecekapan, ketelusan dan kerjasama merentasi rantaian bekalan, selain memenuhi misinya untuk memudahcarakan perdagangan yang sah, membantu memerangi penyeludupan dan memodenkan sistem logistik nasional demi menyokong aspirasi ekonomi digital Malaysia.Dengan pendigitalan proses penghantaran malalui kapal, TradeLens menyediakan kastam dengan alat penjejakan automatik dan tidak berubah yang akan membawa kepada aliran kerja yang lebih selamat, telus, cekap dan mudah, melalui perkongsian maklumat hampir masa sebenar di kalangan pelbagai rangkaian anggota ekosistem TradeLens.Ia bukanlah satu kebetulan kegiatan kartel selama bertahun-tahun itu hanya dapat dibongkar setelah teknologi rantaian blok digunakan melalui platform TradeLens, sebuah platform perdagangan global digital yang membolehkan penjejakan kontena dan perkongsian maklumat yang lebih cekap dan tepat di antara anggota platform.Sememangnya, ini adalah petunjuk jelas betapa rasuah yang mendalam dalam kalangan sebilangan kecil mempunyai impak besar dalam kehidupan, penggunaan makanan dan kepercayaan agama berjuta-juta orang. Dan proses rantaian bekalan yang selama kini terputus dan terpisah menyediakan “jurang keselamatan” untuk dipergunakan kartel daging, kini dapat diatasi melalui perlanjutan bersepadu aplikasi teknologi rantaian blok.Menurut para pakar, TradeLens mendigitalkan proses penghantaran yang membolehkan pihak berkuasa berkenaan menerima data penghantaran sebaik sahaja kapal kontena meninggalkan pelabuhan asal.Ini berbeza dengan proses penghantaran sebelum pendigitalan yang memakan masa berpanjangan kerana melibatkan prosedur berdasarkan kertas, yang dikatakan telah menimbulkan beberapa titik rentan di seluruh sistem rantaian bekalan global.Malah, Pertubuhan Perdagangan Dunia (WTO) menganggarkan teknologi digital akan memberi kesan mendalam kepada perdagangan global, menambah hingga 34 mata peratusan bagi pertumbuhan perdagangan menjelang 2030.TradeLens akan memberi kastam lebih banyak masa membuat persiapan bagi ketibaan penghantaran.Masa ini membolehkan pemeriksaan lebih cekap dan menyeluruh bagi membanteras penipuan dan pemalsuan serta proses pengumpulan hasil pendapatan yang lebih konsisten dan telus.Platform rantaian blok juga akan membolehkan semua kegiatan logistik termasuk pengangkutan lori, pergudangan, perkapalan dan penghantaran barang di peringkat domestik dan global disepadukan, sekali gus meningkatkan perkongsian maklumat dengan data melalui satu platform.Ia juga mendorong kepercayaan di kalangan rakan dagang kerana rekod semua urusan dikongsi bersama dalam rangkaian dan pihak yang dibenarkan dapat mengakses data dalam masa hampir sebenar, memungkinkan kastam keterlihatan dalam aktiviti rantaian bekalan yang semua datanya telah disahkan, sangat dipercayai dan dalam hampir masa sebenar.Selain Malaysia, sejumlah pihak berkuasa pemerintah dari negara lain, agensi perkapalan, kapal kargo pukal dan pihak berkuasa pelabuhan telah bekerjasama dengan IBM dan AP Moller secara global dalam penggunaan platform TradeLens.Melangkah ke hadapan, TradeLens dapat menjadi pangkalan di mana seluruh proses dan rangkaian pensijilan halal yang berpandukan teknologi rantaian blok dapat beroperasi oleh kerana ianya dapat diperluas untuk dimasukkan sebagai sebahagian keseluruhan proses urusan dan rantaian bekalan makanan.Untuk ia berjaya, satu syarat penting adalah penyertaan pemain industri dan pihak berkepentingan, terutama pengimport daging halal, dan ini harus diwajibkan, iaitu adalah mandatori bagi mana-mana pengimport daging halal atau rakan sekerja asing mereka diberi mandat oleh undang-undang untuk menjadi anggota platform TradeLens agar kegiatan rantaian bekalan mereka termasuk perkapalan dan pergudangan dapat disahkan oleh platform TradeLens dan kemudiannya dikongsikan di kalangan anggota platform yang memperolehi kebenaran.Ini pula memerlukan pindaan Akta Perihal Dagangan 2011, khususnya yang berkaitan dengan undang-undang subsidiari Perintah Perihal Dagangan [Definisi Halal], 2011 serta Perintah Perihal Dagangan [Pensijilan dan Penandaan Halal], 2011.Jabatan Kemajuan Islam Malaysia (Jakim) kemudian dapat mewujudkan pangkalan datanya yang berdasarkan masa sebenar serta mengandungi maklumat semua pembekal asing dan selanjutnya semua urusan untuk tujuan pengawasan, pemantauan dan audit.Ini akan meningkatkan keselamatan digital serta menambahbaik dan melengkapkan ciri-ciri teknologi rantaian blok yang kalis perubahan dengan memastikan tanda tangan yang disulitkan (encrypted/hashed signatures) untuk mengaburkan maklumat supaya tidak dapat dibaca tanpa pengetahuan khusus, diperiksa semula berdasarkan pangkalan data sebenar Jakim sendiri.Dalam pada itu, pangkalan data sebenar harus diagihkan supaya ia berupaya untuk saling beroperasi (interoperable) secara antara muka (interface) dengan agensi kerajaan lain, iaitu Jabatan Perkhidmatan Kuarantin dan Pemeriksaan Malaysia di bawah Kementerian Pertanian & Makanan Industri yang mengeluarkan permit kelulusan (AP), dan Bahagian Penguatkuasaan Kementerian Perdagangan Dalam Negeri & Hal Ehwal Pengguna. Saling beroperasi adalah kunci di sini yang secara amnya bermaksud kemampuan sistem yang berbeza untuk “berhubung” antara satu sama lain.Pangkalan data sebenar Jakim itu boleh meniru dan mencontohi peranan TradeLens dalam perkongsian data tanpa perlu mengulangi proses urusan platform itu sendiri.Jadi, pangkalan data Jakim dapat digabungkan serta menyokong dan juga melengkapi peranan sistem TradeLens.Dalam hal ini, pangkalan data Jakim sebenarnya memainkan peranan latar belakang memantau sistem TradeLens – meningkatkan integriti kedua-dua sumber data dan keseluruhan proses urusan teknologi rantaian blok.Sumber atau asal usul data adalah salah satu aplikasi teknologi rantaian blok paling penting yang merujuk kepada dokumentasi dari mana datangnya data dan proses dan metodologi yang mewujudkan data tersebut.Ini membentuk satu garis masa jagaan tunggal yang selamat, yang juga kalis gangguan.Sistem ini dapat digunakan untuk memberikan “naratif” kepada pelanggan mengenai setiap produk berkenaan sumber, bahan, lokasi, proses, dan identiti pembekal yang digunakan oleh perniagaan, dan juga memungkinkan perniagaan untuk membuat dakwaan tertentu mengenai ciri-ciri produk mereka menggunakan data sebenar.Dengan ini, penjejakan asal usul setiap data dan adakah ia masih terkini menjadi mudah.Rantaian blok tersebut mempunyai maklumat lengkap mengenai alamat dan jalur rantaian bekalan dari sumber hingga titik pembelian pengguna, memberikan jaminan yang sangat diperlukan bagi umat Islam bahawa “halalnya” makanan di meja mereka dapat dikesan kembali melalui semua lokasi rantaian bekalan halal yang bermula dari ladang halal atau ladang ternakan pertama, termasuk identiti petani atau penternak itu sendiri.Teknologi rantaian blok menyuntik keyakinan kepada rantaian bekalan halal dan rantai nilai pemilik jenama yang akan dapat menjamin integriti halal dengan lebih berkesan.Ia juga dapat digabungkan ke dalam sistem keberlanjutan dan tanggungjawab korporat yang lebih luas untuk mengembangkan pasaran jenama di luar pengguna Islam.Mungkin juga, sebagai sebahagian usaha untuk lebih menyepadukan pangkalan data Jakim ke dalam TradeLens dan bukannya sekadar membangun sistem selari, walaupun saling berantara muka, Jakim perlu menimbangkan adanya penambang (cryptographer) sendiri sebagai sebahagian urusan rantaian blok yang dilihat sebagai ditetapkan dalam konteks proses pensijilan halal yang lebih luas.Sehubungan itu, Jakim perlu melaksanakan apa yang dilakukan kastam – bekerjasama dengan entiti pakar dalam teknologi rantaian blok seperti IBM untuk “merantai blok” (“blockchainise“) operasi pensijilan halal di mana asal usul data adalah satu kemestian.Sebagai kesimpulan, sudah tiba masanya untuk meningkatkan pendigitalan proses pensijilan halal dan pendekatan yang lebih baik ialah penerapan teknologi rantaian blok sebagai kaedah yang paling terjamin untuk memastikan integriti halal dan pematuhan ketat.Jamari Mohtar dan Jason Loh Seong Wei merupakan sebahagian daripada pasukan penyelidik di Emir Research, sebuah organisasi pemikir bebas yang berfokuskan kepada pencernaan saranan-saranan dasar strategik berteraskan penyelidikan yang terperinci, konsisten dan menyeluruh.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


KPT teliti pinda Seksyen 15 Auku benar mahasiswa berpolitik

Kementerian Pendidikan Tinggi (KPT) sedang melakukan pindaan terhadap Seksyen 15 Akta Universiti dan Kolej Universiti (Auku) 1971 bagi memperkasakan gerakan mahasiswa di negara ini.
Timbalan Menteri Pendidikan Tinggi Mohammad Yusof Apdal berkata pindaan itu antara lain  memberi kebebasan kepada mahasiswa untuk berpolitik termasuk menjadi ahli serta calon kepada mana-mana parti politik.
“Di samping itu juga, mereka (mahasiswa) diberikan tanggungjawab penuh berhubung kait gerakan mahasiswa di IPTA (Institusi Pengajian Tinggi Awam) dan IPTS (Institusi Pengajian Tinggi Swasta) selain urusan kewangan,” katanya.
Beliau berkata demikian menjawab soalan tambahan Chow Yu Hui (PH-Raub) berkenaan autonomi kepada mahasiswa pada sesi soal jawab di Dewan Rakyat hari ini.
Pada masa yang sama, Yusof berkata KPT kini sedang membentuk satu jawatankuasa khas yang akan bertanggungjawab membuat semakan dan kajian secara mendalam ke atas dasar-dasar pendidikan tinggi nasional.
Beliau berkata matlamat dan mandat utama jawatankuasa itu adalah untuk melihat kekurangan, kelemahan dan kekuatan dasar sedia ada dan seterusnya memberikan saranan serta pandangan mereka.
“Dasar-dasar yang dilihat sudah tidak relevan, akan dihentikan. Dasar-dasar yang dilihat lemah akan ditambah baik dan diperkemas. Pada masa yang sama, dasar-dasar baharu yang dilihat relevan dan perlu berdasarkan cabaran dan perkembangan semasa, akan dicadangkan.
“Semua ini bertujuan memastikan pada peringkat dasar dan polisi, kita mempunyai hala tuju dan pendirian yang jelas, kemas dan terbaik,” katanya.
Menurut Yusof, keahlian jawatankuasa pula akan melibatkan tokoh dalam pendidikan tinggi dan tokoh terkemuka industri yang boleh menyumbang idea serta buah fikiran yang bernas secara holistik bagi meningkatkan kualiti dan prestasi penyampaian pendidikan tinggi.
Katanya jawatankuasa berkenaan akan diperuntukkan masa tiga bulan untuk mengemukakan dapatan dan saranan penambahbaikan yang bakal menjadi asas pembangunan pelan induk pendidikan tinggi negara.
Beliau berkata demikian sebagai menjawab soalan asal Saifuddin Abdullah (PN-Indera Mahkota) yang bertanyakan tentang langkah-langkah yang dilaksanakan kerajaan untuk merealisasikan reformasi pendidikan dalam kalangan institut pengajian tinggi di negara ini.


PSM jelaskan bagaimana kenakan cukai terhadap lelaki terkaya Malaysia boleh tampung kelompongan hasil GST

Parti Sosialis Malaysia (PSM) mencadangkan kerajaan mengenakan cukai terhadap golongan yang disenaraikan sebagai “individu terkaya” negara berbanding memperkenalkan semula cukai barangan dan perkhidmatan (GST) seperti yang dicadangkan Perdana Menteri Ismail Sabri Yaakob baru-baru ini.Dengan menyenaraikan bilionair Malaysia mengikut tahap kekayaan mereka, parti itu berkata kerajaan boleh mendapat hasil sebanyak RM20.52 bilion.“Cukai kekayaan ialah cukai yang dikenakan ke atas nilai aset yang dipegang seseorang,” katanya.“Cukai ke atas kekayaan RM1 bilion dan ke atas, bermula dari 2% dan boleh meningkat kepada 10%. Ia akan dikira secara berkadar mengikut kategori tahap cukai mereka.”Ia juga termasuk anggaran pembahagian hasil cukai bagi setiap bilionair dalam senarai yang didahului lelaki terkaya Malaysia Robert Kuok, yang mempunyai nilai aset bersihnya pada 2022 sebanyak AS$11.1 bilion atau di bawah RM50 bilion.Dalam wawancara bersama agensi Nikkei, Ismail berkata kerajaan mempertimbangkan untuk memperkenalkan semula cukai GST walaupun ia dilihat sebagai tindakan tidak popular.Beliau berkata Putrajaya tidak mempunyai pilihan yang banyak bagi menampung kekurangan RM20 bilion hasil cukai tahunan selepas GST dimansuhkan pentadbiran Pakatan Harapan (PH).Beliau juga berkata kerajaan akan menyasarkan kadar GST yang tidak membebankan rakyat namun is tidak begitu rendah sehingga boleh “menggagalkan matlamat kerajaan untuk mengembangkan hasil cukai”.Cadagan itu bagaimanapun ditolak PH yang mangatakan langkah memperkenalkan GST boleh menyebabkan kenaikan harga barang secara mendadak.PH berkata situasi rakyat ketika ini sedang bergelut dengan kenaikan kos sara hidup dan penurunan pendapatan isi rumah ekoran inflasi yang tinggi dalam negara.Malaysia melaksanakan GST sebanyak 6% pada 2015 oleh pentadbiran Najib Razak, namun ia kemudiannya dimansuhkan tiga tahun kemudian selepas PH yang dipimpin Dr Mahathir Mohamad mengambil alih Putrajaya.


Hanya 21.9% individu bekerja sendiri carum Perkeso

Hanya 634,215 atau 21.9% individu yang bekerja sendiri mencarum dengan Skim Keselamatan Sosial Pekerjaan Sendiri (SKSPS) di bawah Pertubuhan Keselamatan Sosial (Perkeso).
Menteri Sumber Manusia V Sivakumar berkata berdasarkan data terkini sehingga 18 Jun ini, jumlah itu jauh lebih rendah berbanding bilangan sebenar mereka yang layak mencarum di bawah skim berkenaan.
"Jumlah orang yang bekerja sendiri berdasarkan statistik Jabatan Perangkaan Malaysia (DOSM) ialah seramai 2.89 juta orang. Daripada jumlah itu hanya 21.9% daripada mereka mencarum dengan SKSPS.
"Bilangan terbesar yang mencarum adalah daripada sektor perkhidmatan profesional iaitu seramai 32.3%, diikuti pengangkutan barangan dan makanan (17.5%) dan pengangkutan penumpang (13.3%)," katanya kepada media selepas melawat Pusat Rehabilitasi Perkeso di Kuala Terengganu, hari ini.
Sivakumar berkata peratus terendah pencarum adalah daripada sektor pemprosesan data iaitu seramai 23 orang, perhutanan seramai 345 orang (0.05%) dan premis penginapan seramai 507 orang (0.08%).
"Mungkin mereka ini tidak tahu bahawa mereka sebenarnya boleh mencarum atau mungkin rasa hanya yang mempunyai majikan sahaja yang layak mencarum.
"Boleh jadi juga mereka tidak tahu apakah peranan Perkeso, bagaimana Perkeso boleh bantu mereka dan kebanyakan mereka merasakan tiada perkara buruk yang akan berlaku ke atas mereka, tapi sebenarnya apa-apa sahaja boleh berlaku, bila-bila masa jua,” katanya.
Beliau berkata pihaknya akan melipatgandakan kempen bagi memperkenalkan skim berkenaan demi kebaikan dan keselamatan sosial kumpulan berkenaan.
Katanya sejak dilancarkan pada 1 Jun 2017 di bawah Akta Keselamatan Sosial Pekerjaan Sendiri 2017, SKSPS melindungi orang yang bekerja sendiri dalam 20 sektor pekerjaan dan membayar faedah bernilai RM15.5 juta kepada 4,890 orang pencarum.
Sementara itu Pusat Rehabilitasi Perkeso Kuala Terengganu yang merupakan satu-satunya pusat rehabilitasi satelit yang beroperasi di Pantai Timur bagi membantu proses rawatan rehabilitasi Orang Berinsurans memberi manfaat rawatan pemulihan kepada 515 orang.
Sebanyak 111 daripada mereka yang mendapatkan rawatan telah kembali bekerja sejak ia mula beroperasi pada 28 Jun 2020.


Najib bukan ‘orang dalam’ SRC untuk salah guna dana, kata peguam

Mahkamah Rayuan diberitahu bahawa Najib Razak bukan seorang pengarah atau pengarah bayangan di SRC International Sdn Bhd untuk didapati bersalah menyalahgunakan RM42 juta dana syarikat.Peguam Muhammad Shafee Abdullah yang mewakili bekas perdana menteri itu berkata hakim Mohd Nazlan Mohd Ghazali yang mendengar kes berkenaan mengguna pakai konsep pengarah bayangan undang-undang sivil dan common law dari England untuk menyabitkan perayu (Najib) bersalah terhadap tuduhan itu.“Yang Arif, Seksyen 402A Kanun Keseksaan bagi definasi pengarah adalah “suatu yang serupa dengan pengarah bayangan” tetapi tidak sama seperti di England.“Najib bukan orang dalam syarikat seperti yang disyaratkan di bawah Kanun Keseksaan untuk melakukan pecah amanah (CBT). Najib adalah orang luar. Pihak pendakwaan juga tidak membuktikan unsur-unsur tuduhan CBT untuk dipanggil membela diri,” katanya.Peguam itu berhujah demikian di hadapan panel tiga hakim yang diketuai hakim Abdul Karim Abdul Jalil dalam prosiding rayuan bekas perdana menteri itu terhadap sabitan dan hukuman penjara kerana menyalahgunakan dana SRC International sebanyak RM42 juta.Dua lagi hakim ialah Has Zanah Mehat dan Vazeer Alam Mydin Meera.Shafee berkata hakim yang mendengar kes berkenaan telah terkhilaf dari segi undang-undang dengan mengimport common law dari England untuk melibatkan ahli Parlimen Pekan itu dengan kesalahan tersebut.“Perlu dibuktikan bahawa perayu mempunyai kawalan dan diberi kepercayaan dengan RM42 juta untuk didapati bersalah.“Perayu berhujah bahawa hakim perbicaraan melakukan kesalahan besar dengan bergantung kepada common law dan tersalah dalam bahasa Seksyen 402A Kanun Keseksaan melangkaui makna biasa dari peruntukan itu,” katanya sambil menambah bahawa tindakan itu telah menimbulkan prasangka serius dan ketidakadilan terhadap Najib.Mahkamah Tinggi Kuala Lumpur pada 28 Julai tahun lepas menjatuhkan hukuman penjara 12 tahun dan denda RM210 juta terhadap Najib setelah mendapati beliau bersalah atas tujuh tuduhan pecah amanah, pengubahan wang haram dan penyalahgunaan kedudukan, melibatkan RM42 juta dana SRC International.Perbicaraan bersambung.


Vaksinasi harian meningkat, Sarawak optimis capai sasaran imuniti kelompok

Ketua Menteri Sarawak Abang Johari Openg optimis negeri itu akan dapat mencapai saaran imuniti kelompok menjelang Ogos depan mengatakan Sarawak berjaya memberikan 45,291 dos vaksin semalam.Bercakap dalam sidang media di Kuching, Johari berkata Sarawak sedang meningkatkan usaha-usaha untuk menyasarkan vaksinasi sebanyak 50,000 suntikan.“Fokus kita sekarang adalah mempertingkatkan pasukan vaksinasi yang bergerak membawa vaksin ke kawasan pedalaman dan terpencil di Sarawak.“Kami akan gunakan semua aset lojistik yang kita ada untuk menghantar vaksin di pusat pemberian vaksin (PPV) sama ada menggunakan bot atau jalan darat atau kita terbangkan gunakan helikopter. Semua kos-kos lojistik akan ditanggung kerjaan negeri,” katanya.Beliau berkata lebih banyak PPV akan dibuka di Sarawak yang memeiliki 121 hospital kerajaan, 80 klinik swasta pengawal am, 12 hospital swasta dan empat PPV berskala besar di Stadium Perpaduan, Universiti Malaysia Sarawak, Pusat Konvensyen Borneo Kuching dan Institut Kemahiran Belia Negara Miri.Beliau berkata Sarawak akan menerima 410,460 dos vaksin lagi minggu ini.“Esok, sejumlah 110,380 dos vaksin Covid-19 akan tiba di Miri, dan lagi 300,080 dos akan tiba di Kuching pada hari berikutnya.”


Parti pimpinan Modi pertahan kemenangan besar di Gujarat

Parti Bharatiya Janata (BJP) pimpinan Perdana Menteri India Narendra Modi memperoleh kemenangan besar di Gujarat pada Khamis sekali gus mengukuhkan lagi cengkamannya di wilayah barat yang dikuasainya selama lebih dua dekad.
BJP dijangka memperoleh lebih 155 kerusi dalam dewan perhimpunan yang mempunyai 182 ahli manakala pihak pembangkang iaitu Kongres Kebangsaan India mendahului di 16 kawasan, berdasarkan trend pengiraan undi.
Walaupun bertanding di kebanyakan kawasan pilihan raya, Parti Aam Aadmi (AAP) yang diketuai Ketua Menteri New Delhi Arvind Kejriwal sekadar mendahului lima kerusi.
Pengundian di Gujarat dijalankan menerusi dua fasa pada 1 dan 5 Disember.
Pemimpin BJP menyifatkan kemenangan itu satu pencapaian "bersejarah".
“Gujarat mencatat rekod pembangunan baharu dalam dua dekad lepas di bawah kepimpinan Modi, dan hari ini rakyat Gujarat telah memberikan kemengan kepada BJP,” kata presiden parti Jagat Prakash Nadda menerusi akaun Twitternya.
Parti nasionalis Hindu itu tidak pernah kalah dalam pilihan raya dewan perhimpunan di negeri itu sejak 1995.
Modi berkhidmat sebagai ketua menteri Gujarat selama lebih 12 tahun sebelum menjadi perdana menteri India pada 2014.
Di negeri Himachal Pradesh yang mengundi pada 12 November, BJP tewas kepada parti Kongres.
Kongres menang di 39 kawasan dalam badan perundangan 68 anggota berbanding 26 kerusi yang diperoleh BJP.


Gianni Infantino pertahan jawatan presiden Fifa

Presiden Fifa Gianni Infantino, 52, mengekalkan penggal baharu empat tahun jawatan itu sehingga 2027 tanpa bertanding.
Beliau berkata ia merupakan suatu penghormatan untuk memenangi penggal baharu sambil menegaskan bahawa ia merupakan tanggungjawab besar, lapor Agensi berita Qatar (QNA).
Infantino turut menjanjikan edisi Piala Dunia yang indah pada 2026 dan berkata Fifa berjaya menunaikan janjinya untuk menganjurkan Piala Dunia terbaik di Qatar.


Menteri minta pindaan undang-undang syariah berkaitan LGBT dibuat secara hemah

Isu mengenai cadangan pindaan Akta Mahkamah Syariah (Bidang Kuasa Jenayah) 1965 (Semakan 1988) (Akta 355) bagi menjatuhkan hukuman lebih berat ke atas kumpulan lesbian, gay, biseksual dan transgender (LGBT) haruslah ditangani secara berhemah.Menteri di Jabatan Perdana Menteri (Hal Ehwal Agama) Zulkifli Mohamad Al-Bakri berkata LGBT adalah bertentangan dengan norma agama Islam dan pendekatan yang hendak diambil juga mestilah dengan cara mendidik untuk membetulkan perkara berkenaan.“Saya kena tengok apakah ruang sedia ada dari segi peruntukan dan undang-undang, kita mesti menuju ke arah keharmonian, kebaikan dan rasa selesa dalam kehidupan rakyat Malaysia,” katanya pada sidang media dalam Majlis Penyampaian Bantuan Ihya’ Ramadan dan Watikah Pelantikan Ketua Amil serta Amil Zakat Fitrah Tahun 2021 hari ini.Beliau berkata demikian bagi menjawab soalan pemberita mengenai laporan media bahawa kumpulan bekas penjawat awam kanan G25 membantah cadangan Timbalan Menteri di Jabatan Perdana Menteri (Hal Ehwal Agama) Ahmad Marzuk Shaary untuk meminda Akta Kesalahan Jenayah Syariah bagi menjatuhkan hukuman lebih berat ke atas golongan tersebut.Dalam pada itu, ketika diminta memberi pandangan mengenai kes usahawan kosmetik kontroversi Muhammad Sajjad Kamaruzzaman atau dikenali ramai dengan nama Nur Sajat yang masih menghilangkan diri, beliau mengesyorkan Sajat supaya bertemu pihak berkuasa terutamanya majlis agama serta pejabat agama di Selangor untuk berbincang bagi menyelesaikan masalah tersebut.Pada 23 Februari lepas, Mahkamah Tinggi Syariah Shah Alam mengeluarkan waran tangkap terhadap usahawan kosmetik berumur 36 tahun itu selepas dia tidak hadir semasa sebutan semula kesnya yang menghadapi satu pertuduhan menyebabkan agama Islam dipandang hina dengan cara dirinya seorang lelaki berpakaian menyerupai wanita.


Pendakwaan fail bantahan awal terhadap cubaan Rosmah gugurkan Sri Ram

Pihak pendakwaan akan memfailkan bantahan awal terhadap permohonan Rosmah Mansor untuk melucutkan kelayakan bekas hakim Mahkamah Persekutuan Gopal Sri Ram sebagai timbalan pendakwa raya kanan dalam kes pengubahan wang haram dan gagal mengisytiharkan cukai yang dihadapinya.Sri Ram memberitahu hakim Mahkamah Tinggi Mohamed Zaini Mazlan bahawa pihak pendakwaan akan memfailkan bantahan rasmi dan menyerahkan kertas mahkamah kepada pasukan pembelaan hari ini.“Yang Arif, pasukan peguam hanya menyerahkan salinan pendakwaan pada Isnin, sejurus sebelum cuti Tahun Baharu Cina selama dua hari. Justeru, kami memerlukan masa untuk menyediakan hujahan untuk bantahan awal (PO) terhadap pelucutan itu,” katanya.Sri Ram menambah Rosmah memfailkan usul jenayah tetapi mahukan perintah bahawa pelantikannya sebagai pendakwa raya ad hoc adalah menyalahi undang-undang dan harus dibatalkan.“Perintah yang diminta hanya boleh diberikan melalui semakan kehakiman. Mahkamah Tinggi Jenayah ini tidak mempunyai bidang kuasa untuk memberikan relif yang diminta. Ini benar-benar penyalahgunaan proses mahkamah,” kata Sri Ram.Hakim Zaini kemudian menangguhkan prosiding hari ini dan menetapkan 17 dan 18 Februari untuk mendengar bantahan awal dan permohonan untuk membatalkan kelayakan itu.Mahkamah juga akan mendengar permohonan kedua Rosmah agar Zaini menarik diri daripada mendengar kes itu dan menangguhkan perbicaraan kes tersebut sementara menunggu permohonannya di Mahkamah Rayuan untuk membatalkan kelayakan hakim berkenaan. Ini adalah kali kedua Rosmah memfailkan permohonan selepas hakim Zaini – yang juga mendengar perbicaraan kes rasuahnya berkaitan projek tenaga solar – menolak permohonan Rosmah untuk menarik diri daripada mendengar perbicaraan kes itu pada 14 Disember. Rosmah, 70, dalam afidavit sokongan yang difailkan dengan notis usul untuk melucutkan kelayakan Sri Ram sebagai timbalan pendakwa raya kanan yang mengetuai pasukan pendakwaan dalam perbicaraan kes pengubahan wang haram dan pengelakan cukai, mendakwa Peguam Negara Idrus Harun telah bertindak di luar bidang kuasanya apabila beliau melantik Sri Ram sebagai Timbalan Pendakwa Raya kanan untuk mengetuai siasatan skandal 1Malaysia Development Berhad (1MDB) dan membuat pendakwaan terhadap mereka yang terlibat.Rosmah berkata selepas meneliti surat pelantikan bekas Hakim Mahkamah Persekutuan itu sebagai timbalan pendakwa raya kanan bertarikh 21 Mei 2021, di bawah Seksyen 376(3) Kanun Tatacara Jenayah, beliau mendapati pelantikan itu tidak merujuk kepada kesnya.Beliau berkata jika mahkamah berpendapat bahawa Idrus telah bertindak secara teratur selaras dengan kuasa berkanunnya, maka Sri Ram masih bukan individu yang “layak dan sesuai” untuk mendakwa dalam kes itu.Rosmah, 70, berdepan 12 pertuduhan pengubahan wang haram berjumlah RM7,097,750, serta lima pertuduhan gagal menyerahkan penyata pendapatan kepada Lembaga Hasil Dalam Negeri (LHDN).Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim dari 1 Mei 2014 hingga 1 Mei 2018.


PH akan buat 'perubahan kecil' calonnya selepas pengumuman BN

Pakatan Harapan (PH) akan melakukan perubahan kecil ke atas senarai calon Pilihan Raya Umum ke-15 (PRU15) susulan pengumuman barisan calon Barisan Nasional (BN), kata Pengerusi PH Anwar Ibrahim.
Anwar berkata walaupun PH telah mengumumkan calon mereka namun beliau akan berbincang dengan Setiausaha Agung DAP Anthony Loke Siew Fook dan Presiden Amanah Mohamad Sabu susulan pengumuman yang dibuat BN malam tadi.
"Terdapat beberapa perubahan kecil berdasarkan pengumuman BN," katanya pada sidang media selepas melancarkan manifesto PH bagi PRU15 hari ini.
Pengerusi BN Ahmad Zahid Hamidi malam tadi mengumumkan calon gabungan itu yang bertanding di Semenanjung Malaysia pada pilihan raya akan datang, termasuk dirinya untuk mempertahankan kerusi Bagan Datuk dan Perdana Menteri Ismail Sabri di Bera.
Ditanya adakah PH tergugat dengan calon yang diumumkan BN dan Perikatan Nasional (PN), Anwar berkata: "Tidak."
Mengenai jumlah kerusi yang disasarkan oleh PH untuk menang dalam pilihan raya umum kali ini, Anwar berkata PH menyasarkan untuk memperoleh 112 kerusi dengan majoriti mudah.
"Kami agak realistik...untuk mendapatkan majoriti mudah. Dan insya Allah dengan kempen berterusan dan tahap sokongan yang kami saksikan, rakyat lebih bersemangat dan teruja untuk menyokong PH,” katanya.